Gempa bumi Wilayah Sumatera Barat, tujuh maut

INDONESIA, 25 Februari - Sekurang-kurangnya tujuh maut dalam kejadian gempa bumi kuat berukuran 6.1 skala Richter yang melanda Wilayah Sumatera Barat awal pagi hari ini.Gegaran turut dapat dirasai di negara jiran Malaysia dan Singapura.Walaupun tiada amaran tsunami dikeluarkan, gempa bumi itu menyebabkan penduduk melarikan diri dari bangunan di beberapa kawasan termasuk di bandar Padang di wilayah Sumatera Barat.Menurut Palang Merah, sebuah sekolah, sebuah hospital dan rumah di Pasaman Barat, kira-kira 17 kilometer dari pusat gempa turut rosak teruk.Indonesia sering mengalami gempa bumi, kerana negara itu berada dalam lingkaran Api Pasifik, zon yang sangat aktif secara seismik, dimana plat berbeza dikerak bumi bertemu. Plat di sepanjang pulau Sumatera boleh menjadi sangat berbahaya dimana pada tahun 2009, gempa bumi memusnahkan Wilayah Padang dan mengorbankan lebih 1,000 orang.


Dua letupan kuat di tengah ibu kota Ukraine

(Anggota tentera Ukraine sedang menyekat jalan pada Khamis selepas Presiden Rusia mengumumkan keputusannya untuk melancarkan serangan/AFP)

KIEV, 25 Februari - Dua letupan kuat kedengaran di tengah-tengah ibu kota Ukraine, Kiev pada awal pagi Jumaat, kata seorang wartawan AFP."Serangan ke atas Kiev dengan peluru berpandu balistik baru sahaja diteruskan. Saya boleh dengar dengan jelas dua letupan kuat," kata Penasihat Menteri Dalam Negeri Ukraine, Anton Herashchenko di Telegram.Sementara itu, peluru berpandu dan tembakan Rusia mula menghujani bandar Ukraine sejak semalam, selepas Presiden Vladimir Putin melancarkan 'operasi tentera' pencerobohan darat dan serangan udara berskala penuh.Orang awam diarah terus berwaspada dan mematuhi perintah berkurung manakala 100,000 orang kehilangan tempat tinggal.Presiden Ukraine, Volodymyr Zelensky berkata sekurang-kurangnya 137 anggota tenteranya terkorban selepas pertempuran pada hari pertama awal Khamis dan orang awam terbunuh manakala 316 lagi cedera.Zelensky dalam video ucapannya tengah malam tadi berkata tiada siapa yang bersedia berjuang bersama mereka."Saya tidak nampak sesiapa. Siapa yang bersedia untuk memberi Ukraine jaminan keahlian NATO (Pertubuhan Perjanjian Atlantik Utara)? Semua orang takut," katanya.Mengulas lanjut Presiden berkata, beliau dan keluarganya akan kekal di Ukraine walaupun Rusia mengenal pasti beliau sebagai sasaran nombor satu."Mereka mahu memusnahkan Ukraine secara politik dengan menjatuhkan ketua negara," kata Zelensky. - AFP


Protes antiperang, polis Rusia tahan penunjuk perasaan

(Pegawai polis menahan seorang penunjuk perasaan semasa protes di Moscow pada 24 Februari/AFP)

MOSCOW, 25 Februari - Polis Rusia menahan sekurang-kurangnya 1,400 orang penunjuk perasaan antiperang yang berhimpun membantah tindakan Presiden Vladimir Putin pada hari pertama pencerobohan. Menurut laporan, seramai 1,391 orang telah ditahan di 51 bandar seluruh Rusia sebelum dengan jumlah tangkapan terbesar di Moscow dan Saint Petersburg.Ia susulan selepas beberapa minggu ketegangan antara dua negara berterusan, dengan kemuncaknya semalam apabila Rusia menggerakkan tentera pengaman-nya ke Donbas, Ukraine.Berikutan itu, Ukraine menamatkan semua hubungan diplomatik dengan Rusia dan memanggil pulang rakyatnya yang masih berada di sana. - AFP


Ukraine mohon bantuan dunia hentikan perang

KIEV, 25 Februari- Menteri Luar Ukraine, Dmytro Kuleba, menerusi ciapan Twitter berkata, perang Presiden Rusia, Vladimir Putin sudah bermula dan beliau meminta bantuan dunia bagi menghentikannya.Serangan roket dilancarkan terhadap semua pangkalan tentera di seluruh negara dan tentera Rusia sudah mendarat di bandar pelabuhan Odessa dan Mariupol di selatan.Letupan turut dilaporkan di Kharkiv, sebuah bandar besar kira-kira 35 kilometer ke selatan sempadan Rusia.Selain itu, empat letupan kuat dilaporkan di Kramatorsk, bandar pesisir pantai yang juga pusat pentadbiran kerajaan Ukraine di zon perang timur.Ukraine juga bertindak menutup ruang udaranya kepada pesawat awam berikutan pengisytiharan perang itu.- AFP


Lebih 130 anggota tentera, orang awam Ukraine maut dalam serangan hari pertama

(Presiden Ukraine Volodymyr Zelensky mengadakan taklimat di Pejabat Ketua Negara di Kiev pada 24 Februari 2022/AFP)

KIEV, 25 Februari - 137 rakyat Ukraine maut pada hari pertama serangan berskala besar tentera Rusia, semalam.Presiden Volodymyr Zelensky berkata, mereka yang terkorban terdiri daripada anggota tentera dan orang awam.Selain daripada itu, 316 yang lain cedera."Negara kami bersendirian dalam perjuangan mempertahankan tanah air. Siapakah yang bersedia berjuang bersama kami? Saya tidak nampak sesiapa," katanya dalam rakaman video yang disiarkan ke seluruh negara.Zelensky juga berkata 'kumpulan sabotaj' Rusia telah memasuki ibu negara, Kiev."Kumpulan-kumpulan sabotaj musuh telah memasuki Kiev," katanya sambil menggesa semua penduduk supaya sentiasa berwaspada dan mematuhi peraturan perintah berkurung. -AFP


Mesir bantu pelancong Rusia, Ukraine yang terkandas

KAHERAH, 25 Februari - Mesir akan memberi bantuan kepada pelancong warga Rusia dan Ukraine yang terkandas di negara itu disebabkan pembatalan penerbangan akibat serangan berskala besar tentera Rusia terhadap Ukraine."Pelancong dari negara yang berhadapan gangguan perkhidmatan penerbangan dibenarkan tinggal di hotel sehingga mereka dapat pulang ke tanah air dengan selamat," menurut kenyataan Kementerian Pelancongan Mesir.Keputusan itu dibuat susulan pembatalan tergesa-gesa beberapa penerbangan selepas Rusia mengerahkan tenteranya melepasi sempadan dan memasuki Ukraine.Penerbangan dari sebelas lapangan terbang di selatan Rusia dan sebuah lapangan terbang di Crimea telah dibatalkan.Syarikat penerbangan Perancis, Air France dan Lufthansa dari Jerman pula dilapor menggantung semua penerbangan ke Ukraine.Sementara negara-negara Barat mengumumkan sekatan baharu terhadap Rusia, Kementerian Luar Mesir menggesa semua pihak mencari penyelesaian menerusi dialog dan pendekatan diplomatik bagi mengelak keadaan menjadi lebih buruk.Hotel-hotel mewah di sepanjang kawasan pantai Laut Merah di Mesir merupakan destinasi popular dalam kalangan pelancong dari Ukraine dan Rusia.Penerbangan terus dari Rusia ke bandar peranginan, Sharm el-Sheikh baru disambung semula tahun lepas setelah digantung pihak berkuasa Rusian susulan serangan terhadap sebuah pesawat pada 2015 yang meragut 224 nyawa.Sejumlah besar penumpang yang maut adalah warga Rusia. -AFP


Biden ikrar pertahan segenap inci wilayah NATO

WASHINGTON, 25 Februari- Presiden Amerika Syarikat Joe Biden pada Khamis berikrar untuk mempertahankan setiap inci wilayah NATO selepas Rusia menghantar tentera ke Ukraine.

Bagaimanpun tetap menegaskan semula bahawa tiada tentera Amerika akan dikerahkan ke sekutu Washington.

"Seperti yang saya jelaskan, Amerika Syarikat akan mempertahankan setiap inci wilayah NATO dengan kekuatan penuh kuasa Amerika," kata Biden dalam ucapan kepada negara itu dari Rumah Putih.

Presiden menambah, bagaimanapun: "Pasukan kami tidak akan terlibat dalam konflik dengan Rusia di Ukraine."

Sementara itu di Moscow, Polis Rusia telah menahan hampir 1,400 orang dalam protes anti-perang di seluruh Rusia selepas Presiden Vladimir Putin menghantar tentera untuk menyerang Ukraine, kata pemantau bebas pada Khamis.

"Lebih 1,391 orang telah pun ditahan di 51 bandar," kata OVD-Info, yang menjejaki penahanan di perhimpunan pembangkang. Lebih 700 orang telah ditahan di Moscow dan lebih 340 orang di bandar kedua terbesar Saint Petersburg, kata pemantau itu.-AFP


“Tidak untuk berperang”- Smolov, pemain bola sepak Rusia

PARIS, 25 Februari- Fedor Smolov menjadi pemain bola sepak antarabangsa Rusia pertama yang secara terang-terangan menyatakan penentangannya terhadap pencerobohan Ukraine oleh Rusia .

Smolov membuat satu hantaran di Instagram: dengan kapsyen“Tidak untuk berperang."

Pemain penyerang Dynamo Moscow berusia 32 tahun itu membuat hantaran tersebut dengan berlatar belakangkan hitam diikuti kapsyen yang dilengkapi dengan bendera Ukraine serta ikon patah hati.

Smolov mempunyai caps 45 kali bersama skuad kebangsaan Rusia menyatakan tentangan beliau beberapa jam selepas pelancaran pencerobohan diumumkan oleh Presiden Vladimir Putin.

Terdahulu, pada Rabu penyerang Benfica dari Ukraine, Roman Yaremchuk meraikan gol Liga Juara-Juara dengan mendedahkan baju yang mengandungi lambang negaranya.

Pemain berusia 26 tahun itu menjaringkan gol yang memberikan kelab Portugalnya seri 2-2 menentang Ajax dan kemudian mempamerkan baju hitam dengan simbol Tryzub.

"Saya mahu menyokong negara saya. Saya banyak memikirkannya dan saya takut dengan keadaan itu," katanya kepada CNN Portugal.

"Kelab menyokong saya, mereka bercakap dengan saya dan mahu melakukan segala-galanya untuk membantu saya. Saya berterima kasih kepada mereka, walaupun buat masa ini semuanya baik-baik saja.”- AFP


Tentera Rusia masuk ke Ukraine dari beberapa arah, ruang udara di sempadan Ukraine-Belarus ditutup

(Penduduk berbaris untuk mengeluarkan wang di Kiev pada pagi 24 Februari 2022 selepas Rusia umum melancarkan operasi ketenteraan di Ukraine/AFP)

KIEV, 24 Februari– Pasukan tentera Rusia dilaporkan mula memasuki  Ukraine dari beberapa lokasi, menurut kenyataan pengawal sempadan Ukraine beberapa jam selepas Presiden Rusia, Vladimir Putin umum melancarkan pencerobohan secara besar-besaran.

Pengawal sempadan memaklumkan kereta kebal Rusia dan beberapa peralatan senjata berat lain, telah melintas sempadan di beberapa bahagian utara, juga dari Semenanjung Crimea.

Turut dilaporkan salah seorang anggota tentera Ukraine terbunuh (pengawal sempadan) dalam serangan di sempadan Crimea itu, kematian melibatkan anggota tentera pertama secara rasmi disahkan dalam pencerobohan terbaharu Rusia.

Sejak konflik lapan tahun dengan puak pemisah disokong Rusia, banyak kematian direkodkan di pihak Ukraine, namun tiada kematian dilaporkan di sepanjang bahagian selatan sempadan dengan Crimea untuk tempoh beberapa tahun.

Sementara itu, Kementerian Luar Rusia mendakwa, tenteranya berjaya melumpuhkan beberapa pangkalan udara tentera Ukraine termasuk sistem pertahanan udaranya.

“Operasi pengkalan udara tentera Ukraine sudah dilumpuhkan, termasuk sistem pertahanan udara,” jelas kenyataan itu.

Tentera Rusia juga didakwa sudah menawan beberapa kawasan dengan bantuan kumpulan pemisah yang menyokongnya, menurut laporan AFP.

(Pemandu kereta menunggu giliran untuk mengisi petrol di Kiev pada pagi 24 Februari 2022/AFP)

Dalam perkembangan berkaitan, Bernama melaporkan Rusia pada Khamis telah mengumumkan penutupan ruang udaranya kepada penerbangan awam di sempadan Ukraine dan Belarus.

Satu notis telah dikeluarkan selepas Presiden, Vladimir Putin mengumumkan operasi ketenteraan khas di wilayah Donbas, lapor Agensi Anadolu.

Menurut notis itu: "Penggunaan ruang udara di sempadan Rusia dengan Ukraine dan Belarus ditutup sementara waktu kepada pesawat awam atas faktor keselamatan berikutan penggunaan senjata dan peralatan ketenteraan.”

Kementerian Pertahanan Rusia didakwa menggunakan 'senjata canggih' untuk melumpuhkan sistem pertahanan udara, lapangan terbang tentera, dan angkatan tentera udara di Ukraine.


Perang Rusia-Ukraine bakal beri kesan besar kepada pasaran minyak dan gas - Pakar

KUALA LUMPUR, 24 Februari - Perang yang tercetus di rantau Eropah Timur membabitkan Rusia dan Ukraine bakal memberi kesan kepada ekonomi, khususnya pasaran minyak dan gas.

Pensyarah dan Geostrategis Universiti Teknologi Malaysia, Profesor Azmi Hassan berpandangan harga minyak dan gas dijangka melonjak susulan sekatan dikenakan kuasa Barat terhadap Rusia.

Ia sekali gus mempengaruhi kos keseluruhan rantaian bekalan di benua Eropah memandangkan Rusia membekalkan lebih satu pertiga bekalan minyak rantau berkenaan.

"Impak ekonomi yang paling nyata terhadap krisis Ukraine ini ialah harga minyak akan naik mendadak kerana sekatan ekonomi yang dilancarkan turut melibatkan Gazprom iaitu syarikat minyak nasional Rusia.

"Jadi dengan Rusia tidak boleh mengeksport minyak dan gas asli yang mereka ada, ini akan membuat permintaan jadi lebih tinggi terutama daripada negara Eropah yang mengharapkan satu pertiga saluran/bekalan minyak dan gas asli daripada Rusia" kata Azmi kepada RTM, di sini.

Tambahnya, sekatan ekonomi oleh kuasa besar Amerika Syarikat dan Kesatuan Eropah diharap mampu memberi tekanan kepada Presiden Vladimir Putin supaya mempertimbangkan semula operasi ketenteraannya di Ukraine.


Rusia mula serang Ukraine yang kini bawah pemerintahan tentera

(Asap kelihatan dari lapangan terbang tentera Ukraine, Chuguev selepas Rusia mendakwa berjaya memusnahkan pangkalan tentera Ukraine/AFP)

KIEV, 24 Februari- Presiden Ukraine, Volodymyr Zelensky menyatakan bahawa Rusia sudah memulakan pencerobohan dengan menyerang "kemudahan ketenteraan" Ukraine dan pengawal sempadan.Namun Zelensky menggesa rakyat supaya tidak panik dan berikrar untuk kemenangan. Menerusi mesej video di Facebook selepas Presiden Rusia, Vladimir Putin mengumumkan untuk melancarkan operasi ketenteraan ke atas Ukraine, Zlensky turut mengisytiharkan pemerintahan tentera di seluruh negara dan menyatakan bahawa dia telah bercakap dengan Presiden Amerika Syarikat, Joe Biden mengenai perkara tersebut."Pagi ini, Rusia telah melancarkan operasi ketenteraan ke atas negara kita," jelas Zelensky dalam mesej berasingan yang dimuat naik dalam laman web presiden. "Ini adalah pencerobohan tidak berasas dan pencerobohan sinis."Kami, rakyat Ukraine, suda menetapkan masa depan sendiri sejak tahun 1991, katanya merujuk kepada tahun kejatuhan Kesatuan Soviet."Tetapi sekarang, apa yang diputuskan bukan sahaja masa depan negara kami, tetapi juga bagaimana masa depan Eropah, kata Zelensky.Sementara itu, menurut sumber pengawal sempadan, Rusia telah memulakan serangan dan pencerobohan di sepanjang sempadan bahagian utara dan selatan dan serangan itu dibalas tentera Ukraine.Sumber itu memaklumkan tentera Rusia mendapat sokongan Belarus dan serangan itu dilancarkan dari Crimea, wilayah semenanjung diduduki Rusia, iaitu dibahagian selatan Ukraine."Serangan terhadap unit sempadan dan pusat pemeriksaan sempadan menggunakan artileri, senjata berat dan ringan," kata kenyatan pengawal sempadan.Kenyataan itu dikeluarkan selepas seorang pegawai Kementerian Dalam Negeri Ukraine melaporkan kejatuhan bandar Shchastya yang terletak berhampiran kawasan yang dikuasai pemberontak.


Ukraine isytihar darurat selama 30 hari

(Gambar fail tentera Ukraine di satu lokasi berhampiran sempadan Rusia/AFP)

KYIV, 24 Februari - Darurat diisytihar di seluruh Ukraine berkuat kuasa hari ini ketika kebimbangan pencerobohan Rusia yang semakin memuncak.Penggubal undang-undang meluluskan dekri oleh Presiden, Volodymyr Zelenskyy untuk mengenakan perintah darurat selama 30 hari.Volodymyr, dalam perutusan khas tengah malam tadi waktu tempatan berkata, beliau tidak boleh meramalkan apa yang bakal berlaku selepas darurat diisytiharkan.Sejurus pengisytiharan dibuat, Ukraine menggesa semua rakyatnya yang berada di Rusia supaya segera pulang ke negara itu.Kyiv turut mengumumkan perkhidmatan ketenteraan wajib kepada semua golongan lelaki dewasa.Sementara itu, Moscow mula memindahkan kedutaannya di Kyiv, Ukraine ketika insiden pertempuran antara pasukan tentera Ukraine dan kumpulan pemisah pro-Rusia yang dilaporkan semakin sengit di timur negara itu.Sehingga kini, tiada sebarang petunjuk untuk menyatakan Presiden Rusia, Vladimir Putin akan melancarkan serangan besar-besaran terhadap Ukraine biarpun ratusan ribu tenteranya berada di kawasan sempadan.


(Ratusan penunjuk perasaan bantah tindakan Rusia di luar kedutaan di London - Foto AFP)

LONDON, 24 Februari - Ratusan penunjuk perasaan berkumpul di luar kedutaan Rusia di negara itu pada malam Rabu untuk membantah kemungkinan pencerobohan Ukraine oleh Rusia.Protes itu berlaku susulan tindakan Presiden Rusia, Vladimir Putin didakwa sudah memutuskan untuk menyerang Ukraine.Sementara itu, di Donestk pada Selasa lalu, ratusan penduduk Mariupol turut mengadakan protes di pusat bandar itu untuk menghantar mesej bagi membantah tindakan Vladimir atas dakwaan pencerobohan yang akan berlaku dalam masa terdekat.Latihan ketenteraan Russia di Belarus sepatutnya sudah berakhir pada Ahad lepas namun diteruskan, sekali gus meningkatkan kekhuatiran dalam kalangan kuasa Barat bahawa Rusia akan menyerang Ukraine dalam masa terdekat.Beberapa negara seperti Amerika Syarikat, Australia, Jepun, China dan Singapura menunjukkan sekatan dan kawalan ke atas Rusia.Sejak Isnin lalu, imej satelit dikeluarkan Maxar Technologies berpusat di Amerika Syarikat (AS) menunjukkan beberapa penempatan baharu di lapangan melibatkan kenderaan berperisai dan tentera Rusia berhampiran sempadan Ukraine. - AP


Majlis keselamatan Ukraine gesa isytihar darurat

KIEV, 24 Februari - Jawatankuasa keselamatan Ukraine meluluskan pelan untuk mengisytiharkan darurat negara, sebagai tindak balas terhadap ancaman pencerobohan Russia yang semakin meningkat.Keputusan tersebut diluluskan pada hari sama Moscow mula mengosongkan kedutaannya di Kiev. Setiausaha Majlis Keselamatan dan Pertahanan Ukraine, Oleksiy Danilov menyatakan situasi kini tidak menentu namun masih dalam kawalan pasukan keselamatan. "Pengisytiharan darurat tersebut membolehkan kerajaan mengguna pakai langkah keselamatan lebih ketat."Perintah darurat terpakai di semua bahagian Ukraine, kecuali dua wilayah yang dikuasai kumpulan pemisah disokong Rusia," katanyaMenurutnya, beliau menyifatkan langkah diambil itu sebagai pencegahan. - AFP


Singapura catat lebih 25,000 kes COVID-19

SINGAPURA, 23 Februari - Republik ini mencatatkan rekod tertinggi lebih 25,000 kes COVID-19, menurut Kementerian Kesihatan (MOH).Rekod kes tertinggi sebelum ini ialah 19,420 kes jangkitan yang dicatatkan pada 15 Februari lalu.Walaupun bilangan pesakit yang memerlukan oksigen dan penjagaan unit rawatan rapi (ICU) tidak tinggi, namun terdapat lonjakan permintaan katil hospital kebanyakannya bagi pesakit yang mempunyai penyakit kronik.Ramai pesakit pergi ke hospital apabila mengalami simpton ringan atau tiada simptom untuk mendapatkan ujian pantas antigen .Perkembangan terbaru itu menambah beban kerja secara ketara kepada penyedia penjagaan kesihatan yang sememangnya berada di bawah tekanan yang tinggi.Dalam pada itu, Menteri Kesihatan, Ong Ye Kung, menyatakan cuti sakit bagi pekerja penjagaan kesihatan boleh direkodkan sebagai cuti masuk hospital dalam beberapa hari akan datang.


COVID-19: Jerman tawar vaksin berasaskan protein kepada penduduk

MUNICH,23 Februari- Jerman bakal menawarkan vaksin Covid-19 berasaskan protein kepada penduduk negara itu bermula minggu ini. Langkah itu dilaksanakan dengan harapan dapat mempengaruhi golongan individu yang masih ragu-ragu terhadap teknologi mRNA yang digunakan dalam vaksin konvensional. Menteri Kesihatan Jerman, Karl Lauterbach berkata, kira-kira 1.4 juta dos vaksin Nuvaxovid keluaran syarikat bioteknologi, Novavax yang berpangkalan di Amerika Syarikat akan tiba di negara itu pada minggu ini.Sejuta dos lagi dijangka tiba pada minggu seterusnya, dengan jumlah keseluruhan tempahan Jerman bagi tahun ini adalah sebanyak 34 juta dos. Setakat ini, produk syarikat Novavax itu hanya digunakan di Indonesia dan Filipina.Namun, vaksin itu dibenarkan untuk kegunaan di Kesatuan Eropah (EU) pada Disember tahun lalu.Ketika ini, ia masih menunggu kebenaran di Amerika Syarikat berikutan wujudnya kebimbangan mengenai kapasiti pengeluaran syarikat tersebut.Berbeza dengan vaksin mRNA oleh Pfizer dan Moderna atau vektor virus dihasilkan oleh AstraZeneca dan Johnson & Johnson ; Nuvaxovid adalah merupakan vaksin sub-unit protein.Novavax menyatakan, produknya menunjukkan keberkesanan terhadap varian Delta dan Omicron terutamanya selepas dos penggalak diberikan dalam tempoh enam bulan setelah suntikan kedua vaksin.-AFP


Krisis bahan api, kehabisan wang untuk import minyak

COLOMBO, SRI LANKA, 23 Februari- Pihak pengawal selia Sri Lanka terpaksa melaksanakan pemotongan bekalan elektrik selama hampir lima jam di seluruh negara akibat bekalan bahan bakar yang semakin berkurangan.Sekaligus mencetuskan panik dalam kalangan rakyatnya , berkemungkinan negara itu diramal mengalami krisis bahan bakar yang lebih buruk.Pengumuman itu, dibuat ketika kabinet Sri Lanka bermesyuarat untuk hari kedua berturut-turut membincangkan bagaimana Sri Lanka boleh membiayai import bahan apinya.Media tempatan melaporkan kekurangan bekalan minyak di stesen pam,menyebabkan ramai penduduk beratur panjang di stesen minyak..Malah kekurangan bekalan turut memaksa sesetengah stesen ditutup dan membuat catuan bahan api.Syarikat minyak utama milik kerajaan, Ceylon Petroleum Corporation kini dibelenggu hutang tertunggak sebanyak 3.5 bilion dolar dan tidak lagi mampu mengumpul pinjaman komersial baharu.Krisis ekonomi yang semakin teruk telah menyebabkan catuan makanan dan bahan api kepada pengguna.Ekonomi Sri Lanka telah merosot sejak bermulanya pandemik COVID-19, dengan penurunan pendapatan pelancongan serta pengiriman wangpekerja asing.- REUTERS


Tiga negara sokong Biden kenakan sekatan ke atas Rusia

WASHINGTON, 23 Februari - Presiden Amerika Syarikat (AS), Joe Biden dilapor sedang berunding bersama ekonomi-ekonomi besar Asia bagi mendapatkan sokongan untuk mengenakan sekatan dan kawalan eksport ke atas Rusia ketika ketegangan antara Rusia dan Ukraine terus memuncak.Setakat ini, Washington dikatakan telah mendapat sokongan Singapura, Jepun dan Taiwan.Ia sebahagian daripada pakej sekatan yang lebih luas bagi melumpuhkan ekonomi dan sektor teknologi Rusia sekiranya Kremlin mengambil langkah menceroboh Ukraine secara besar-besaran.Singapura, Jepun dan Taiwan merupakan pengeluar utama semikonduktor, cip komputer serta barangan teknologi eksport lain yang diimport Rusia.Sebarang sekatan ekonomi terhadap Rusia turut akan mengakibatkan impak susulan melangkaui sempadan Eropah.Jika berkuat kuasa, lebih banyak sektor ekonomi Rusia akan terkesan.Ia termasuk menyekat Rusia daripada mengimport teknologi kritikal buat sektor minyak dan gas, maritim, pertahanan dan penerbangan, serta menyekat pengimportan kereta, telefon pintar dan barangan elektronik lain.


Jepun pula kenakan sekatan terhadap Rusia

JEPUN, 23 Februari - Jepun mengenakan sekatan terhadap Rusia berhubung tindakan terbaharu terhadap Ukraine.Sekatan yang dikenakan termasuk melarang pengeluaran bon Rusia di Jepun dan membekukan aset individu tertentu dari Rusia serta menyekat perjalanan ke Jepun.Perdana Menteri Jepun, Fumio Kishida berkata, Moscow mengiktiraf kemerdekaan di dua wilayah dikuasai pemisah pro-Rusia adalah mencabul kedaulatan Ukraine dan undang-undang antarabangsa.Jepun mengutuk langkah tersebut dan menggesa Rusia kembali ke rundingan diplomatik.Menurut Kishida, maklumat terperinci mengenai sekatan itu akan diumumkan beberapa hari lagi.Kishida juga yakin Jepun mempunyai simpanan minyak dan gas asli cecair mencukupi, sekali gus tidak mendatangkan sebarang kesan terhadap bekalan tenaga dalam tempoh jangka pendek.Sekiranya harga minyak terus meningkat, beliau akan mempertimbangkan langkah mengehadkan kesan kepada syarikat dan penduduk Jepun.


Ular ceroboh padang, perlawanan bola sepak terpaksa dihentikan

NUEVA CONCEPCION, 23 Februari- Seekor ular menjadi perhatian apabila menceroboh padang semasa perlawanan bola sepak antara Nueva Concepcion dan Municipal berlangsung di Estadio Municipal Jose Luis Ibarra di Guatemala.Pemain pada mulanya cuba melihat dengan lebih dekat reptilia itu sebelum tiba-tiba haiwan itu bergerak menyebabkan para pemain lari ketakutan.Petugas stadium dan pegawai polis berjaya menangkap ular itu menggunakan batang kayu dan perisai rusuhan.Perlawanan kemudiannya bersambung semula selepas selang lapan minit ketika Nueva Concepcion mengekalkan kedudukan 1-0 untuk kemenangan pertama mereka musim ini.- AP


India sumbang 2,500 tan gandum kepada Afghanistan

(Konvoi 50 buah lori membawa muatan gandum dilepaskan oleh Setiausaha Luar India Harsh Vardhan Shringla dan duta Afghanistan ke India Farid Mamundzay) FOTO AFP

WAGAH, 23 Februari- India telah menghantar 50 lori membawa muatan 2,500 tan gandum ke Afghanistan yang dilanda krisis selepas Pakistan memberikan kebenaran "luar biasa" untuk penghantaran itu merentasi negaranya.Negara-negara Barat menyekat bantuan selepas pengambilalihan Taliban tahun lalu, menyebabkan Afghanistan menghadapi krisis kemanusiaan yang "menghancurkan" dengan majoriti 28 juta penduduk memerlukan bantuan, menurut Pertubuhan Bangsa-Bangsa Bersatu.Sebagai tindak balas kepada rayuan daripada PBB, India memutuskan untuk menyumbang 5,000 tan gandum dan konvoi pertama lori telah dilepaskan pada Selasa dalam satu majlis di Amritsar berhampiran sempadan dengan Pakistan.Pakistan dalam pada itu berkata bahawa mereka "bersetuju atas dasar yang luar biasa" untuk membenarkan penghantaran itu melalui wilayahnya.Islamabad telah menggantung perdagangan dengan India pada 2019 selepas New Delhi membatalkan sebahagian autonomi Kashmir yang ditadbir India, yang dituntut sepenuhnya oleh kedua-dua negara.India, yang mempunyai hubungan rapat dengan kerajaan Afghanistan sebelumnya juga telah menyumbangkan 500,000 dos vaksin COVID-19, 13 tan ubat-ubatan dan pakaian musim sejuk.Farid Mamundzay, duta Afghanistan ke India, dalam satu ciapan Twitter berkata sumbangan gandum tersebut adalah "salah satu sumbangan makanan terbesar yang dilakukan oleh mana-mana negara untuk menyokong (Afghanistan) dalam masa yang sukar ini."- AFP


Seorang lelaki ditahan, pegawai tempatan dihukum dalam kes wanita dirantai di China

BEIJING, 23 Februari- Pihak berkuasa China berkata pada hari Rabu mereka telah menahan seorang lelaki yang dituduh merantai isterinya di dalam sebuah pondok dan menjatuhkan hukuman kepada sekurang-kurangnya 17 pegawai tempatan berhubung kes yang telah mencetuskan kemarahan awam.Insiden itu mencetuskan perdebatan sengit mengenai kesihatan mental dan pemerdagangan manusia pada Januari selepas video seorang penulis blog menunjukkan seorang wanita dengan rantai dan mangga di lehernya dalam cuaca sejuk di wilayah Jiangsu.Pihak berkuasa wilayah berkata wanita itu didapati menghidap skizofrenia dan telah dijual beberapa kali, termasuk sekali pada 1998 dengan harga ¥5,000 selepas diambil dari kampungnya di wilayah barat daya Yunnan.Seorang pegawai kerajaan berkata "tindakan khas untuk menyiasat secara menyeluruh serta membetulkan pencabulan hak" sedang diambil.Wanita itu yang dikenali sebagai "Xiaohuamei", yang bermaksud "bunga plum kecil" ialah ibu kepada lapan anak dan kini sedang menerima rawatan di hospital.Pegawai di kawasan tempat dia ditemui pada mulanya menafikan dakwaan mengenai sebarang penculikan dan pemerdagangan manusia tetapi siasatan peringkat lebih tinggi telah dilancarkan selepas bantahan awam.Xiaohuamei dikatakan hilang selepas tinggal selama beberapa bulan dengan seorang lelaki yang telah membelinya di Jiangsu, dan tidak lama kemudian dibawa masuk oleh pasangan yang mengendalikan sebuah hotel.Dia kemudian dijual semula kepada dua orang lain sebelum dibeli oleh keluarga suaminya sekarang.Suaminya yang bernama Dong, telah ditangkap pada hari Selasa bersama dua lagi individu yang dituduh memperdagangkan wanita tersebut, kata pihak berkuasa.Siasatan sedang dijalankan terhadap enam lagi individu yang didakwa terlibat dalam memperdagangkannya, manakala lapan pegawai tempatan telah diberhentikan daripada jawatan mereka manakala sembilan lagi dikenakan pelbagai hukuman.Kes itu terus menimbulkan kemarahan dengan hashtag berkaitan di platform Weibo menarik 580 juta tontonan sejurus selepas berita tentang hukuman itu disiarkan.Dasar satu anak di China hanya dilonggarkan pada 2016 dan telah menyebabkan kekurangan wanita disebabkan keutamaan tradisional untuk kanak-kanak lelaki.Ketidakseimbangan jantina di China dipercayai telah mendorong kepada aktiviti pemerdagangan manusia, menurut laporan kongres Amerika Syarikat.- AFP


Pelajar Ukraine sedia hadapi ancaman perang

KHARKIV, 23 Februari- Pelajar di Kharkiv, timur Ukraine sedang membuat persediaan menghadapi serengan tentera Rusia.Ini termasuklah belajar mengenai baju kalis pelur dan bahan letupan, selain raptai latihan menyelamatkan diri.Pakar pertahanan awam, Oleksandr Shevchuk, berkata pihaknya juga sedang melatih kanak-kanak membiasakan diri dengan persediaan itu."Kami mahu mengelakkan kanak-kanak tercedera atau terbunuh dalam keadaan perang,"Untuk itu biar mereka mencuba uniform, ves kalis peluru dan topi kami, menunjukkan kepada mereka bahan letupan supaya mereka tahu apa perlu dilakukan jika berdepan senario perang," katanya.Bandar Kharkiv di bawah kawalan kerajaan Ukraine menempatkan kilang membuat kereta perisai, meriam, pesawat dan traktor itu terletak 40 kilometer (km) dari sempadan Rusia.Kawasan itu juga dikenal pasti sebagai antara sasaran awal utama Russia oleh Presiden Ukraine, Volodymyr Zelenskiy, meskipun jurucakapnya mendakwa ia hanya satu andaian.Rusia pula setakat ini menafikan hasrat menyerang Ukraine, namun pihak berkuasa enggan memandang remeh ancaman berkenaan.Antaranya termasuk tindakan Moscow menandatangani dua dekri mengiktiraf Republik Rakyat Lugansk (LPR) dan Republik Rakyat Donetsk (DPR) sebagai negara merdeka yang berdaulat. -REUTERS


Madagascar bakal berdepan Taufan Emnati

ANTANANARIVO, 23 Februari- Pihak berkuasa dan petugas bantuan sedang bertungkus-lumus melindungi penduduk Madagascar yang bakal berdepan situasi ribut tropika keempat dalam tempoh terdekat.Taufan Emnati dijangka melanda selatan Madagascar Selasa ini, beberapa minggu selepas pulau berkenaan dibadai Taufan Batsirai pada 5 Februari lalu sehingga mengorbankan 120 nyawa. Pada masa sama, kira-kira 21,000 penduduk lagi kehilangan tempat tinggal selepas ribut tropika Ana membadai hujung Januari lalu, selain 5,000 lagi terkesan akibat ribut tropika Dumako minggu lalu."Kami sedang mengejar masa untuk melindungi semua yang terkesan akibat tiga bencana sebelum dibadai Emnati," kata jurucakap Agensi Kemanusiaan Pertubuhan Bangsa-Bangsa Bersatu (PBB), Jens Laerke.Program Makanan Dunia (WFP) PBB juga kini sedang menyediakan bekalan makanan serta bantuan lain untuk disalurkan kepada mangsa pasca taufan berkenaan.Sementara itu, Pertubuhan Meteorologi Dunia (WMO) PBB menyifatkan Emnati sebagai taufan yang berskala besar lagi berbahaya dan berupaya membadai pada kategori tiga atau empat.Malah, kelajuan anginnya boleh mencapai sehingga 200 kilometer sejam (km/j).Meteo-France sebelum ini meramalkan taufan Emnati yang kini berada pada jarak kira-kira 100 kilometer dari pantai timur Madagascar, bakal menyebabkan hujan lebat bersama angin kencang antara 150 ke 200 km/j. -AFP


Pekerja wanita dalam sektor kerajaan Taliban wajib menutup aurat

KABUL, 23 Februari- Pekerja wanita yang bekerja dengan jabatan pemerintah Taliban diwajibkan menutup aurat sekalipun dengan selimut jika perlu.Jabatan Amal Makruf Nahi Mungkar Taliban berkata, wanita tidak boleh keluar bekerja kecuali dengan menutup aurat, atau mereka boleh dipecat jika tidak mengikut peraturan ditetapkan.Ketetapan terbaharu itu dikeluarkan Kementerian Kebajikan dan Pencegahan Maksiat Afghanistan menerusi satu kenyataan semalam.Bagaimanapun, tindakan tersebut menimbulkan pelbagai reaksi memandangkan sebahagian besar kaum wanita di Afghanistan memang sudah menutup aurat.Dalam pada itu, ketetapan baharu itu turut menyebut pakaian dari barat dilarang di Afghanistan sementara kaum lelaki diarahkan tidak mencukur misai dan janggut mereka.Sebelum ini, beberapa larangan ketat telah dilaksanakanTaliban termasuk mengharamkan drama televisyen yang memaparkan kaum wanita kecuali ia mengetengahkan tema Islam dan melarang muzik di tempat-tempat awam. -AFP


Banjir kilat di Australia, seorang mati 10 lagi hilang

BRISBANE, 23 Februari- Seorang ditemukan mati di dalam kereta yang ditenggelami air dan 10 orang dilaporkan hilang dalam kejadian banjir kilat di timur Australia.

Pihak berkuasa turut mengeluarkan amaran kecemasan di bahagian Pantai Pasifik.

Mayat mangsa berumur 60 tahun itu ditemukan pada awal pagi hari ini di negeri Queensland, menurut Perdana Menterinya, Annastacia Palaszczuk kepada parlimen dan menyifatkan kejadian itu sebagai satu ‘tragedi’.

Hampir setengah meter atau kira-kira 1.5 kaki penurunan hujan direkodkan di beberapa bahagian di negeri itu dalam tempoh 24 jam terakhir, menyebabkan beberapa jalan ditutup dan pengangkutan awam terjejas.

Perkhidmatan kecemasan menerima lebih 100 panggilan kecemasan dan anggota penyelamat di air telah dihantar bagi menyelamatkan puluhan penduduk yang terperangkap.

“Ia berpotensi kepada penurunan hujan yang ketara di tenggara Queensland, kata Palaszczuk.

(Penduduk berjalan kaki ketika hujan lebat di pusat bandar Sydney yang turut menyaksikan beberapa kawasan dinaiki air pada 22 Februari 2022/AFP)

Memetik laporan media tempatan, Polis Daerah Shunshine Coast, Superintenden Craig Hawkins berkata 10 orang dilaporkan hilang.

15 empangan di Queensland kini berada pada paras kapasiti penuh dengan jangkaan hujan dalam tempoh beberapa hari akan datang.

Sehubungan itu, polis mengeluarkan amaran kepada penggunaa jalan raya supaya mengelak laluan yang dinaiki air atau tidak keluar rumah.

Hujan lebat juga melanda negeri New South Wales manakala beberapa kawasan di Sydney turut dinaiki air pada Selasa. -AFP


HRW gesa PBB kemukakan laporan penindasan di Xinjiang

(Pengarah Eksekutif Human Rights Watch, Ken Roth) - FOTO AFP

GENEVA, 23 Februari- Human Rights Watch (HRW) menggesa Pertubuhan Bangsa-Bangsa Bersatu (PBB) mendedahkan laporan berhubung penindasan etnik minoriti di Xinjiang, China.Pengarah Eksekutif HRW, Ken Roth, mengesa Ketua Hak Asasi PBB, Michelle Bachelet, mengumumkan segera laporan mengenai dakwaan China melakukan pencabulan hak asasi manusia terutama terhadap etnik Uighur di Xinjiang.Tegas beliau, Bachelet perlu berbuat demikian sebelum tarikh ucapan rasminya pada sesi tahunan Majlis Hak Asasi Manusia PBB 7 Mac ini.Katanya, jurucakap kepada Bachelet pada Disember tahun lalu memaklumkan laporan terbabit akan dikemukakan dalam tempoh terdekat."Kami masih belum menerima laporan terbabit dan masih samar mengenai apa sebenarnya yang berlaku, tiada lagi alasan untuk menangguhkannya lebih lama," katanya.Setakat ini, tiada sebarang kenyataan dikeluarkan pejabat Bachelet berhubung perkara itu. -REUTERS


EU setuju buka sempadan untuk pengembara lengkap vaksinasi

BRUSSELS, 23 Februari - Negara Kesatuan Eropah (EU) bersetuju untuk membuka sempadan kepada pengembara dari luar yang telah lengkap divaksinasi dengan vaksin yang diluluskan Pertubuhan Kesihatan Sedunia (WHO).Setakat ini, EU meluluskan vaksin keluaran Pfizer-BionTech, Moderna, AstraZeneca keluaran Eropah, Johnson & Johnson dan Novavax.Sebagai tambahan, WHO juga telah meluluskan vaksin yang dihasilkan Sinopharm, Sinovac termasuk vaksin AstraZeneca yang dibuat di India.Sehingga kini, kebanyakan negara EU tidak menerima kemasukan orang dari luar untuk melakukan perjalanan kerana urusan yang tidak penting, jika mereka telah divaksin dengan suntikan yang tidak diluluskan di EU."Negara anggota harus menarik balik sekatan sementara perjalanan bagi urusan yang tidak penting ke EU untuk orang yang telah menerima vaksin yang diluluskan EU atau WHO," kata satu syor yang diterima pakai pada hari Selasa oleh kerajaan EU yang akan diguna pakai mulai 1 Mac.Negara-negara EU juga bersetuju untuk menarik balik sekatan sementara ke atas perjalanan yang tidak penting bagi orang yang telah pulih daripada COVID-19 dalam tempoh 180 hari sebelum perjalanan ke EU.Bagaimanapun, pengembara perlu menunjukkan ujian PCR negatif untuk sekurang-kurangnya 72-jam sebelum berlepas. -REUTERS


Biden umum sekatan pembiayaan Barat terhadap Rusia

WASHINGTON, 23 Februari- Presiden Amerika Syarikat (AS), Joe Biden, mengumumkan langkah menyekat kewangan Rusia sebagai tindakan pertama dalam sekatan terhadap negara berkenaan. Katanya, sekatan berkenaan dikenakan terhadap dua bank Rusia dan golongan elit negara itu selepas Moscow didakwa memulakan pencerobohannya ke atas Ukraine.Biden menegaskan bahawa langkah itu hanya peringkat pertama sebagai tindak balas kepada Presiden Rusia Vladimir Putin.Biden berkata bahawa lebih banyak sekatan akan menyusul jika Putin meluaskan cengkaman tentera Rusia melangkaui dua wilayah kecil di wilayah timur Donbas yang sudah pun di bawah kawalan pemisah yang disokong Rusia.Putin mengumumkan pada hari Isnin bahawa dia telah mengiktiraf kemerdekaan kedua-dua kawasan dan berkata tentera Rusia akan melancarkan apa yang dipanggil misi "pemeliharaan keamanan" di wilayah itu."Dia menetapkan rasional untuk pergi lebih jauh," kata Biden.Biden berkata Amerika Syarikat akan terus memberi tekanan kepada tentera Ukraine tetapi memberi isyarat masih ada masa untuk diplomasi dan bagi mengelak senario tindakan lebih keras."Sekatan peringkat pertama, kami melaksanakan sekatan ke atas hutang Russia. Ini bermaksud kami menyekat kerajaan itu daripada pembiayaan Barat."Mereka tidak lagi boleh memperoleh wang dari Barat dan tidak boleh membuat hutang baharu sama," katanya.Tambah Biden, tindakan itu disasarkan kepada bank pembangunan Russia, VEB serta anggota elit negara berkenaan."Mereka berkongsi hasil rasuah daripada dasar dilaksanakan Kremlin dan harus turut sama menderita," katanya.Pengumuman itu dibuat selepas Kesatuan Eropah (EU) melaksanakan sekatan selaras dengan usaha Barat bagi menekan Presiden Russia, Vladimir Putin.Pegawai kanan pentadbiran AS berkata, biarpun tindakan menyekat pembiayaan baharu untuk Moscow dilihat langkah luar biasa dan tegas, tindak balas Washington tidak terlalu keras berbanding EU.Bagaimanapun, katanya, semua pilihan masih terbuka termasuk menyasarkan Putin secara khusus bagi memastikan kesannya cukup ketara ."Sekatan penuh terhadap VEB dan PSB, yang juga pembiaya utama tentera selain anak syarikat berkaitan bermakna semua aset luar negara Russia akan dibekukan serta disekat daripada menggunakan sistem perbankan AS."Washington difahamkan turut menyasarkan lima individu dan keluarga mereka di Russia untuk dikenakan sekatan sama," katanya.Sementara itu, Setiausaha Perbendaharaan, Janet Yellen, dalam satu kenyataan berkata pihaknya akan terus memantau tindakan Rusia."Jika ia menyerang Ukraine, AS dengan pantas mengenakan sekatan ekonomi meluas yang akan memberi kesan teruk dan berkekalan kepada ekonomi Rusia," katanya.Tindakan Putin telah mencetuskan ketegangan diplomasi menerusi komunikasi antara Washington dan Ukraine, ketika pada masa sama Amerika Syarikat cuba mengekalkan kesepakatan negara anggota mengenai pendirian terhadap Rusia.Rumah Putih mengalu-alukan keputusan Jerman untuk menghentikan projek saluran paip besar Nord Stream 2 yang bertujuan untuk menghantar gas asli Rusia ke Eropah, menyifatkannya sebagai tamparan kewangan dan geopolitik yang teruk kepada Putin."Menangguhkan saluran paip akan melegakan cengkaman geostrategik Rusia ke atas Eropah melalui bekalan gas asli," kata seorang pegawai kanan AS"Pelaburan AS$11 bilion dan saluran paip gas berharga yang dikawal oleh Rusia kini akan menjadi sia-sia," kata pegawai itu, memanggil projek itu talian paip berharga Putin.Selepas mengumumkan beliau menghentikan projek yang telah siap sepenuhnya, Canselor Jerman Olaf Scholz memberi amaran kepada Rusia bahawa terdapat juga sekatan lain yang boleh dikenakan jika langkah selanjutnya diambil."Tiada institusi kewangan Rusia selamat jika pencerobohan ini berterusan," kata pegawai itu kepada pemberita selepas pengumuman sekatan terhadap bank pembangunan negara VEB dan PSB, yang terikat dengan sektor pertahanan."Kawalan eksport yang menghentikan aliran komponen berteknologi tinggi ke Rusia juga merupakan sekatan utama kami yang berpotensi," tambah pegawai itu, sambil menyebut langkah itu akan memberi tekanan kerana teknologi kritikal yang diperlukan Rusia untuk mempelbagaikan ekonominya,: katanya. -AFP


Sub varian BA.2 Omicron lebih cepat merebak - WHO

GENEVA, 23 Februari- Pertubuhan Kesihatan Sedunia (WHO) memaklumkan sub varian BA.2 Omicron memberi kesan jangkitan yang sama dengan varial asal, BA.1.Pegawai kanan WHO, Maria Van Kerkhove, berkata dapatan kajian itu hasil sampel COVID-19 yang diperoleh dari pelbagai negara."Tiada perbezaan kesan jangkitan BA.1 berbanding BA.2. bagi sub varian Omicrin ini tetapi BA.2 didapati lebih cepat merebak,"Kesan jangkitannya pula sama kerana ia berkaitan dengan risiko kemasukan ke hospital. Ini sangat penting kerana BA.1 dan BA.2 tersebar sama banyak di kebanyakan negara," katanya ketika melaporkan hasil penemuan jawatankuasa pakar mengenai evolusi coronavirus berkenaan.Maria Van Kerkhove mengetuai bahagian teknikal pasukan maklum balas COVID-19 WHO berkata, hasil kajian itu memberi kelegaan kepada negara seperti Denmark yang terkesan dengan penularan sub varian BA.2 Omicron.WHO menerusi kenyataan sama berkata, pihaknya sedang menjalankan kajian lanjut selepas data awal mendapati sub varian BA.2 lebih mudah menular berbanding BA.1."Bagaimanapun, jumlah jangkitan membabitkan semua jenis varian dilaporkan semakin berkurangan," katanya.Pada peringkat global, COVID-19 setakat ini sudah menjangkiti 427,885,338 mangsa termasuk meragut 5,923,006 nyawa di 224 negara serta wilayah di serata dunia. -AFP


Penjara sesak, Ecuador beri pengampunan kepada 5,000 banduan

QUITO, 23 Februari- Presiden Ecuador, Guillermo Lasso mengumumkan kira-kira 5,000 banduan akan diberikan pengampunan bagi mengurangkan kesesakan dalam penjara.

Langkah itu diambil disebabkan rusuhan dalam penjara sehingga menyebabkan lebih 320 banduan mati pada tahun lalu.

“Saya berharap sekurang-kurangnya 5,000 individu yang kebebasan mereka ‘dirampas’ akan dibebaskan,” kata presiden kepada wartawan.

Jelasnya, langkah itu bertujuan “menamatkan kesesakan dalam penjara sebelum hujung tahun sekali gus membolehkan penghuni hidup dalam persekitaran lebih baik demi keselamatan dan pemulihan sosial ketika dalam penjara.”

(Gambar fail: Polis mengeluarkan mayat dari atas bumbung sebuah penjara di Ecuador selepas rusuhan November lalu menyebabkan 68 tahanan mati)

Di Ecuador terdapat 65 buah penjara dengan kapasiti 30,000 banduan, namun kini menempatkan 39,000 banduan melebihi 30 peratus daripada kapasiti asal.

Kira-kira 15,000 banduan belum diputuskan hukuman.

Rusuhan dalam penjara sehingga menyebabkan lebih 320 bantuan mati pada 2021 disebabkan pergaduhan antara kumpulan dadah Ecuador, negara yang terletak antara pengeluar kokain terbesar dunia, Colombia dan Peru. -AFP


Ibu kota Ukraine antara yang menjadi sasaran serangan Rusia

WASHINGTON, 23 Februari- Amerika Syarikat (AS) beranggapan sebarang serang Russia ke atas Ukraine dikatakan bakal menjadikan beberapa kota menjadi sasaran.Antara yang menjadi sasaran ibu kota, Kyiv, Kharkiv di timur laut dan Odessa dan Kherson, di selatan Ukraine.Demikian pegawai-pegawai yang mengikut rapat perkembangan isu berkenaan berdasarkan maklumat risikan.Maklumat itu juga tidak memperincikan mengenai risikan itu, namun menegaskan percaturan sudah dibuat.Pandangan AS sebahagian besarnya dirumus berdasarkan keupayaan pasukan Russia yang dihantar yang ketika ini berada berdekatan Ukraine.Dalam masa sama, persiapan sedang dibuat untuk melakukan serangan ke atas beberapa kota mengikut waktu yang ditetapkan.Namun, pemberi maklumat itu juga tidak menyatakan secara jelas mengenai bentuk serangan yang dimaksudkan, serta matlamat utama Presiden Russia, Vladimir Putin.Risikan lain juga menyebut penilaian AS mendapati sebarang serangan besar-besaran akan disokong oleh pasukan udara dan gangguan siber. -AFP


Lagi remaja Palestine maut di Tebing Barat

RAMALLAH, 23 Februari- Tentera Israel menembak mati seorang remaja Palestin pada Selasa lalu, menurut Kementerian Kesihatan Palestin.Remaja itu, Mohammed Shehade, 14, maut selepas terkena tembakan di Al-Khader di kawasan Baitulaham.Tentera Israel dalam kenyataannya mengesahkan kematian remaja berkenaan.

"Anggota tentera melepaskan tembakan ke arah seorang daripada tiga suspek yang membaling bom molotov ke arah kenderaan dan tembakan itu kena pada suspek," menurut kenyataan itu.Korban terbaharu berlaku selepas tentera Israel menembak mati seorang lagi remaja Palestin, Nehad Bargouthi, 19, di Tebing Barat seminggu lalu.Dua hari sebelum itu juga, seorang lagi remaja berusia 17 tahun, Mohammed Abu Salah, telah ditembak selepas perbalahan yang berlaku ketika tentera Israel memusnahkan sebuah kediaman rakyat Palestin yang didakwa terbabit dalam pembunuhan penduduk Yahudi di Tebing Barat. -AFP


EU tambah pegawai, sekat syarikat di Myanmar

BRUSSELS, 23 Februari- Susulan tindakan kekerasan berterusan oleh junta Myanmar, Kesatuan Eropah (EU) meletakkan 22 lagi pegawai tentera dan empat syarikat terbabit rejim itu dalam senarai sekatan.Ini menjadikan jumlah pegawai Myanmar yang dikenakan pembekuan aset dan larangan visa meningkat kepada 65 orang dan 10 firma sejak rampasan kuasa junta, Februari tahun lalu.Antara yang terlibat ialah menteri pelaburan, industri dan penerangan, pegawai di suruhanjaya pilihan raya dan anggota kanan tentera.Dua firma perlombongan dan tenaga negara itu turut dimasukkan dalam senarai tersebut bersama dua firma swasta lain yang dikaitkan dengan junta."EU sangat prihatin dengan peningkatan keganasan yang berterusan di Myanmar dan evolusi ke arah konflik yang berlarutan dengan implikasi serantau."Sejak rampasan kuasa tentera, keadaan terus merosot dan teruk," kata blok itu dalam satu kenyataan.EU juga mengulangi seruan agar junta menghentikan serta-merta semua permusuhan dan segera menghentikan tindakan kekerasan. Menurut kumpulan pemantau tempatan, Myanmar berada dalam keadaan huru-hara, mengakibatkan ekonominya lumpuh sejak rampasan kuasa itu.Selain itu, lebih 1,500 orang awam dilaporkan terbunuh akibat tindakan kekerasan junta dalam tempoh sama. -AFP


Dos penggalak COVID-19 terus ditawarkan kepada rakyat Britain

LONDON, 23 Februari - Suntikan dos penggalak COVID-19 terus ditawarkan kepada rakyat Britain khususnya warga emas, penghuni rumah jagaan dan golongan kurang imunisasi.Ia sebahagian langkah untuk kembali hidup normal tanpa sekatan.Jelas Menteri Kesihatan Britain, Sajid Javid, beliau menerima cadangan penasihat vaksin negara itu dan United Kingdom akan menawarkan suntikan tambahan.Pihaknya menyedari imuniti terhadap COVID-19 mula berkurangan.Justeru, dos penggalak ditawarkan pada musim bunga ini kepada individu berisiko mendapat jangkitan serius bagi mengekalkan tahap perlindungan yang tinggi.Perdana Menteri, Boris Johnson sebelum ini berkata, kejayaan pemberian vaksin dan dos penggalak faktor utama ekonomi England mampu dibuka semula.Malah Jawatankuasa Bersama mengenai Vaksinasi dan Imunisasi (JCVI) Britain, memaklumkan suntikan tambahan vaksin adalah sebagai langkah berjaga-jaga. -AFP


Kadar kematian akibat varian Omicron kurang berbanding varian Delta

SEOUL, 23 Februari - Individu dijangkiti varian Omicron hampir 75 peratus kurang kemungkinan menghidap penyakit kronik atau meninggal dunia berbanding mereka yang dijangkiti varian Delta.Perkara itu berdasarkan data dunia sebenar yang dikeluarkan pihak berkuasa kesihatan Korea Selatan.Kajian dijalankan oleh Agensi Kawalan dan Pencegahan Penyakit Korea terhadap 67,200 jangkitan yang disahkan sejak Disember lalu. Hasil kajian menunjukkan kadar kematian akibat Omicron pada purata 0.18 peratus, berbanding 0.7 peratus bagi kes Delta.Agensi itu mengkategorikan kes berat berdasarkan individu yang dimasukkan ke unit rawatan rapi di hospital.Kira-kira 56 peratus daripada 1,073 individu yang meninggal dunia dalam tempoh lima minggu lalu disebabkan tidak menerima vaksin COVID-19 atau hanya menerima satu dos.Golongan berusia 60 tahun ke atas menyumbang kepada 94 peratus kematian. Lebih 86 peratus daripada 52 juta populasi Korea Selatan sudah menerima dua dos vaksin dan hampir 60 peratus menerima suntikan dos penggalak.Pihak berkuasa negara Korea Selatan mula melonggarkan beberapa sekatan COVID-19, termasuk penjarakan sosial dan kuarantin kendiri untuk individu sudah lengkap vaksinasi. - REUTERS


Krisis Rusia - Ukraine: Kedutaan AS beri amaran kepada rakyatnya agar berhati-hati

MOSCOW, 23 Februari - Kedutaan Amerika Syarikat (AS) di Rusia memberi amaran kepada semua penduduknya di negara itu supaya berhati-hati terhadap ancaman keganasan berikutan krisis dengan Ukraine.Semua rakyat Amerika Syarikat di Rusia dinasihatkan supaya mempunyai pelan pemindahan dan tidak hanya bergantung kepada kerajaan untuk melakukannyaSatu kenyataan dari Kedutaan Amerika di Rusia menyatakan terdapat ancaman serangan keganasan di beberapa pusat membeli-belah, stesen kereta api dan stesen tren bawah tanah.Ancaman serangan juga di kawasan tumpuan ramai di beberapa tempat utama termasuk Moscow dan Saint Petersburg.Amaran itu dikeluarkan selepas Setiausaha Negara AS, Antony Blinken mendakwa Kremlin mungkin melancarkan serangan senjata kimia sebagai alasan menceroboh Ukraine dalam tempoh terdekat.Presiden Rusia, Vladimir Putin akan mencetuskan keganasan atau insiden kekecohan sebelum menyerang Ukraine.Beberapa laporan turut mendakwa Putin sudah mengeluarkan arahan kepada para komander untuk meneruskan pencerobohan di Ukraine.Pemimpin dunia juga bimbang mengenai jangkaan Rusia menyerang Ukraine yang mungkin berlaku dalam tempoh beberapa hari akan datang. -AFP


Krisis Rusia - Ukraine semakin memuncak, tentera Rusia memasuki dua wilayah di Ukraine yang dikuasai pemberontak

MOSCOW, 23 Februari - Krisis Rusia - Ukraine semakin memuncak di mana tentera Rusia kini telah memasuki dua wilayah di Ukraine yang dikuasai pemberontak, selepas Presiden Vladimir Putin mengeluarkan arahan.Tindakan Rusia itu tidak mengendahkan sekatan yang dibuat oleh Barat sebagai langkah mengelak tercetus perang.Terdahulu, Putin mengiktiraf kemerdekaan dua wilayah yang dikuasai pemberontak iaitu di Donetsk dan Luhansk di Ukraine.Dalam dua dekri rasmi, Presiden Putin mengarahkan Kementerian Pertahanan untuk melaksanakan fungsi pengaman di wilayah yang dikuasai kumpulan pemisah pro-Rusia itu.Pengiktirafan republik tersebut yang disokong Rusia sejak tahun 2014 mencetuskan kecaman antarabangsa termasuk daripada Amerika Syarikat dan Kesatuan Eropah. Situasi di timur Ukraine kini semakin tegang, termasuk laporan pelanggaran gencatan senjata, beberapa insiden tembakan, dan pemindahan orang awam dari wilayah pro-Russia di Donetsk dan Luhansk. Presiden Vladimir Putin sebelum ini menafikan merancang untuk menyerang Ukraine namun Amerika Syarikat percaya ia berlaku tidak lama lagi. -AFP


Lawatan Ismail Sabri ke Thailand, peluang perkukuh kerjasama dua hala

BANGKOK, 22 Februari- Lawatan rasmi Perdana Menteri, Datuk Seri Ismail Sabri Yaakob ke Thailand bermula Khamis merintis peluang untuk kedua-dua negara memperkukuh kerjasama dua hala pasca COVID-19.Dalam satu kenyataan, Jurucakap Kerajaan Thanakorn Wangboonkongchana berkata, Perdana Menteri, Prayuth Chan o-cha dan Ismail Sabri akan mengadakan mesyuarat dua hala di Rumah Kerajaan pada Jumaat. “Lawatan itu juga memberi peluang kepada kedua-dua pemimpin membincangkan cara untuk memperkukuh lagi kerjasama dua hala, khususnya untuk merancakkan semula ekonomi kedua-dua negara yang terjejas akibat pandemik COVID-19.“Kedua-dua pemimpim turut akan bertukar-tukar pandangan mengenai pengukuhan kerjasama dalam bidang kepentingan bersama seperti keselamatan, perkongsian ekonomi dan kesalinghubungan di sepanjang sempadan serta kerjasama dalam ASEAN dan kerangka kerja pelbagai hala yang lain,” katanya.Thanakorn berkata, kunjungan itu adalah lawatan pengenalan Ismail Sabri selaras dengan tradisi ASEAN bagi pemimpin baharu yang memegang jawatan.Lawatan tiga hari itu, adalah yang pertama sejak beliau dilantik sebagai perdana menteri Ogos lalu.


Omicron akibatkan lebih banyak kematian berbanding varian Delta di AS

SAN FRANCISCO, 22 Februari- Angka kematian akibat varian Omicron telah mengatasi gelombang Delta di Amerika Syarikat (AS), lapor Xinhua memetik The Seattle Times.Sebagai perbandingan, AS merekodkan kes jangkitan membabitkan varian Delta sebanyak 10,917,590 dengan 132,616 kematian untuk tempoh tiga bulan bermula 1 Ogos hingga 31 Oktober 2021.Dalam pada itu, AS mengesahkan lebih 30,163,600 jangkitan serta 154,750 kematian akibat COVID-19 pada Sabtu lepas.Jumlah kematian akibat gelombang Omicron adalah 17% lebih tinggi berbanding Delta dalam tempoh yang sama.Afrika Selatan melaporkan kes pertama membabitkan varian Omicron pada 24 November tahun lalu. -BERNAMA


China, Mesir sumbang 500,000 dos vaksin COVID-19 kepada Gaza

BEIJING, 22 Februari- Penduduk di Semenanjung Gaza bakal menerima sejumlah 500,000 dos vaksin COVID-19 yang disumbang secara bersama oleh China dan Mesir. Majlis penyerahan sumbangan itu diadakan pada Ahad di Kaherah, Mesir.Menurut Duta China ke Mesir, Liao Liqiang, sumbangan itu adalah penting untuk memastikan penduduk di Semenanjung Gaza dapat membendung wabak dan mengatasi krisis kemanusiaan.Beliau berkata, ia sekali gus memperlihatkan keprihatinan China dan Mesir terhadap kesihatan dan keselamatan rakyat Palestin serta hubungan rakan strategik komprehensif dua hala yang bertaraf tinggi."Isu Palestin ialah isu utama di Timur Tengah dan China menghargai peranan membina dan istimewa Mesir dalam menggalakkan penyelesaian isu Palestin."China bersedia untuk bersama masyarakat antarabangsa dalam merealisasikan kedamaian dan kestabilan di Timur Tengah untuk jangka panjang," kata Liao.Pemangku Menteri Kesihatan dan Populasi Mesir, Khaled Abdel Ghaffar yang turut hadir pada majlis itu menyifatkan kerjasama dengan China dalam membendung wabak sebagai satu contoh yang baik.Selain menyatakan penghargaan atas sokongan dalam membendung wabak, beliau memberitahu bahawa Mesir berjaya menghasilkan 30 juta dos vaksin COVID-19 yang selamat dan berkesan di bawah rangka kerjasama itu."Ini merupakan kali pertama Mesir menyumbangkan vaksin yang dihasilkan secara bersama dengan China, sekali gus memperlihatkan sokongan teguh kedua-dua pihak kepada rakyat Palestin," kata Khaled.


Bekas Presiden Honduras mahu dikenakan tahanan rumah, AS mohon ekstradisi

HONDURAS, 22 Februari- Peguam bekas Presiden Honduras, Juan Orlando Hernandez yang dikehendaki atas kesalahan dadah di Amerika Syarikat (AS), memohon Hernandez dikenakan tahanan rumah sementara menunggu kes ekstradisi diteruskan, menurut seorang jurucakap.

Lelaki berusia 53 tahun itu dituduh bersubahat dalam memudahkan kes penyeludupan kira-kira 500 tan dadah kebanyakannya dari Colombia dan Venezuela untuk diseludup ke Amerika Syarikat melalui Honduras sejak 2004.

Sebagai balasan dia didakwa menerima jutaan dolar wang rasuah daripada pelbagai organisasi narkotik di Honduras, Mexico dan beberapa sumber lain, menurut dokumen kedutaan AS.

Sebaliknya, dia didakwa menerima "berjuta-juta dolar dalam bentuk wang rasuah... daripada pelbagai organisasi perdagangan narkotik di Honduras, Mexico dan beberapa lokasi lain," menurut dokumen dari kedutaan AS di Tegucigalpa.

(Hernandez digari ketika berada di Ibu Pejabat Polis selepas menerima arahan ekstradisi dari Amerika Syarikat pada 15 Februari 2022/AFP)

Pada 14 Februari lalu, Washington memohon bekas presiden itu diekstradisi untuk didakwa di mahkamah negara itu.

Hernandez ditahan dan ditempatkan di penjara ibu pejabat Pasukan Khas Honduras di Tegucigalpa.

Hakim mengarahkan Hernandez untuk terus ditahan sehingga perbicaraan ke-2, dijadualkan bulan depan.

Namun pada Isnin pasukan peguam bela Hernandez memohon “pertukaran langkah tahanan… ke rumahnya (tahanan rumah), kata jurucakap Mahkamah Agung, Melvin Duarte.

Mahkamah menerusi twitter memaklumkan hakim bersetuju untuk mendengar rayuan daripada pasukan pembelaan bagi membatalkan tahanan tersebut.

Rayuan itu perlu dipersetujui oleh ke semua 15 hakim di Mahkamah Agung. -AFP


AS umum sekatan selepas Rusia iktiraf dua wilayah puak pemisah di Ukraine

WASHINGTON, 22 Februari - Amerika Syarikat (AS) mengumumkan sekatan kewangan terhadap dua wilayah di Timur Ukraine yang dikuasai puak pemisah, iaitu Donetsk dan Lugansk atau Luhansk dalam kalangan penduduk Ukraine.AS turut memberi amaran bahawa lebih banyak sekatan akan dikenakan jika perlu.Presiden Joe Biden akan mengeluarkan perintah eksekutif untuk menghalang sebarang pelaburan baharu, perdagangan dan bantuan kewangan dari AS kepada kedua-dua wilayah itu, kata Setiausaha Akhbar White House Jen Psaki.Perintah itu akan "memberikan kuasa untuk mengenakan sekatan-sekatan terhadap sesiapa saja yang ingin beroperasi di wilayah-wilayah tersebut," ujar Psaki.

Katanya, langkah itu sebagai tambahan berasingan kepada sekatan Barat lebih meluas "sekiranya Rusia mencerobohi Ukraine".Kedua-dua wilayah itu kini mempunyai urusan yang sangat terhad dengan AS.Jelasnya, sekatan-sekatan itu menandakan satu fasa baharu yang berpotensi menjadi konfrontasi paling berbahaya antara Timur dan Barat sejak keruntuhan Kesatuan Soviet. -AFP


UK umum mansuhkan semua sekatan COVID-19 mulai Khamis ini

LONDON, 22 Februari - Bermula Khamis ini, semua sekatan COVID-19 di England akan dimansuhkan, termasuk keperluan kuarantin kendiri bagi pesakit COVID-19.Perdana Menteri Britain, Boris Johnson memaklumkan penarikan semua sekatan COVID-19 ini bakal menjadi kayu pengukur untuk melihat sama ada rakyat England boleh hidup dengan virus maut itu atau sebaliknya.“COVID-19 tetap ada dan menjadi satu daripada jangkitan paling berbahaya di dunia, namun kita juga sudah sampai ke satu tahap yang menyaksikan kita boleh menyeimbangkan jangkitan dengan kehidupan harian.“Selepas ini, bergantung kepada anda semua bagaimana untuk menjalani kehidupan dengan COVID-19 dan anda juga menentukan bagaimana untuk mengelak atau menghindari jangkitan,” katanya.Beliau juga berkata, akses terhadap bekalan kit ujian kendiri secara percuma juga akan dihentikan mulai 1 April depan.Langkah itu susulan kadar vaksinasi yang tinggi dalam kalangan penduduk dan petugas barisan hadapan. -AFP


Australia kecam Rusia, mahu tentera Moscow berundur dari sempadan

TRIABUNNA, 22 Februari - Australia mengecam keputusan Rusia untuk mengiktiraf dua wilayah di Ukraine yang dikuasai oleh puak pemisah sebagai entiti bebas, kata Perdana Menteri Scott Morrison pada Selasa."Rusia dan tenteranya harus berundur dan berhenti mengancam jirannya.

"Kita melihat tindak-tanduk Rusia yang cuba mengambil kesempatan demi kepentingan mereka sendiri."Tindakan Rusia tidak boleh diterima dan tidak wajar," kata Morrison dalam sidang media.Tambah Morrison, Rusia perlu faham segala tindakan mereka tidak akan memberi keuntungan malah akan merugikan serta menjejaskan reputasi antarabangsa.

Semalam, Presiden Rusia Vladimir Putin mengiktiraf kemerdekaan wilayah yang dikuasai puak pemisah di Timur Ukraine iaitu Kumpulan pemisah pro-Rusia yang dipimpin Republik Rakyat Donetsk (DPR) dan Republik Rakyat Lugansk (LPR).Pada 15 Februari lalu, Australia berharap semua negara dan pemerintahan di seluruh dunia perlu mengecam konflik yang berlaku di sempadan Rusia-Ukraine.Manakala, Setiausaha Agung Pertubuhan Bangsa Bersatu (PBB) Antonio Guterres memberi amaran bahawa sudah tiba masanya untuk meredakan ketegangan antara Russia dan negara Barat berhubung krisis Ukraine. -Reuters


UNICEF bayar gaji bulanan guru di Afghanistan

KABUL, 22 Februari - Tabung Kanak-Kanak Pertubuhan Bangsa-Bangsa Bersatu (UNICEF) akan membayar gaji kepada guru Afghanistan untuk sekurang-kurangnya bagi dua bulan.Ini selepas mereka tidak mendapat gaji selama berbulan-bulan akibat krisis ekonomi disebabkan sekatan ke atas pentadbiran Taliban.UNICEF dalam satu kenyataan berkata, bayaran kira-kira AS$100 sebulan itu, akan dibayar dalam mata wang tempatan kepada kira-kira 194,000 guru sekolah rendah dan menengah bagi Januari dan Februari, serta akan dibiayai Kesatuan Eropah (EU).Negara itu berada dalam krisis ekonomi sejak Taliban mengambil alih pada Ogos lalu selepas pasukan tentera asing mengundurkan diri. Sekatan terhadap sektor perbankan dan pembiayaan pembangunan yang dihentikan menyebabkan pentadbiran baharu menghadapi kesukaran untuk membayar gaji dalam sektor awam, termasuk guru -AFP


Beijing nafi dakwaan Australia,pancar laser pada pesawat tentera

BEIJING, 22 Februari - China menafikan dakwaan kapal tentera lautnya memancarkan laser ke arah salah sebuah pesawat peninjau Australia di luar pantai utara Australia, minggu lalu.Perdana Menteri, Scott Morrison menyifatkan ia sebagai tindakan berbaur ugutan, manakala Jabatan Pertahanan menyifatkannya sebagai membahayakan nyawa.Beijing bagaimanapun berkata, dakwaan Australia itu tidak benar.Ia sebaliknya mempertahankan pergerakan kapalnya sebagai pelayaran biasa yang mengikut undang-undang antarabangsa."Kami menggesa Australia menghormati hak sah kapal China belayar di kawasan laut mengikut undang-undang antarabangsa dan berhenti menyebarkan maklumat palsu yang mengaitkan China," kata jurucakap Kementerian Luar, Wang Wenbin.Seorang jurucakap Kementerian Pertahan China berkata, pesawat peronda P-8 telah terbang antara empat kilometer dari kapal dan ia disifatkan melakukan 'provokasi jahat' yang menimbulkan ancaman keselamatan. - AFP


Memakai pakaian pasukan China, Atlet Olimpik Taipei hadapi hukuman

TAIPEI, 22 Februari- Kerajaan Taiwan mengecam salah seorang pembawa bendera Olimpiknya, yang juga atlet luncur laju, selepas dilihat memakai pakaian pasukan kebangsaan China dalam satu video dalam talian, dengan seorang Ahli Parlimen menyifatkan pakaiannya itu sebagai 'seragam musuh'.Perselisihan antara China dan Taiwan sudah berlarutan selama beberapa dekad berikutan Beijing menganggap pulau itu sebagai wilayahnya dan berikrar untuk merampas satu hari nanti secara paksa, jika perlu.Taiwan yang demokratik dengan pemerintahan sendiri sering dianggap sebagai kubu liberalisme, namun pihak berkuasa berkata, atlet Olimpik, Huang Yu-ting boleh dihukum selepas menimbulkan kemarahan pada bulan lalu apabila menyiarkan satu klip memaparkan dirinya mengenakan pakaian pasukan China.Yu-ting memadam video itu selepas menerima kritikan bertubi-tubi, kemudian menjelaskan seorang rakan dari China memberikannya pakaian seragam itu, justeru beliau memakainya 'demi persahabatan'.Ketika Sukan Olimpik Musim Sejuk Beijing hampir berakhir pada hujung minggu, seorang pegawai berkata, Yu-ting akan disiasat dan berdepan 'hukuman yang setimpal' atas arahan Perdana Menteri Taiwan, Su Tseng-chang.Tseng-chang, hari ini mengulangi yang siasatan terhadap tindakan Yu-ting itu sedang dijalankan."Atlet dalam pasukan kebangsaan... harus menjaga maruah negara kita. Perlakuan itu sangat tidak wajar dan gagal memenuhi jangkaan orang ramai," kata perdana menteri kepada pemberita.Atlet wanita berusia 33 tahun itu antara empat atlet Taiwan yang bertanding dalam sukan Olimpik sejak dua minggu lalu.Beliau mengundang lebih banyak kemarahan ketika temasya itu berlangsung, apabila memberitahu dalam satu temubual dengan media China, beliau berasa seperti 'di rumah sendiri' apabila bertanding di Beijing. Hubungan Taipei dan Beijing menjadi dingin sejak Presiden Tsai Ing-wen berkuasa pada 2016, berpunca daripada tindakan presiden itu yang menolak pendirian bahawa pulau berkenaan adalah sebahagian daripada China.Beijing telah meningkatkan tekanan ketenteraan, diplomatik dan ekonomi dalam beberapa tahun kebelakangan ini, termasuk peningkatan pencerobohan pesawat perang China ke zon pertahanan udara Taiwan pada 2021.- AFP


Australia buka sempadan antarabangsa selepas hampir dua tahun

SYDNEY, 21 Februari - Mulai hari ini, Australia membuka sempadan antarabangsa kepada semua pelancong yang sudah mendapat vaksin untuk memasuki negara itu.

Pembukaan sempadan itu berlaku hampir dua tahun selepas melaksanakan beberapa sekatan perjalanan COVID-19 yang paling ketat di dunia.Sempadan antarabangsa itu dibuka selepas pesawat syarikat penerbangan Qantas dari Los Angeles mendarat di Sydney .Ia diikuti dengan ketibaan penerbangan dari Tokyo, Vancouver dan Singapura.Ketua Eksekutif Qantas, Alan Joyce mengalu-alukan pelawat kembali ke Australia .Hanya 56 penerbangan antarabangsa dijadualkan mendarat di Australia dalam tempoh 24 jam selepas pembukaan semula sempadan.Perdana Menteri, Scott Morrison yakin jumlah itu akan meningkat mengikut masa tidak lama lagi.Morrison turut mempertahankan keputusan sebelum ini untuk menutup sempadan negara kepada dunia akibat COVID-19. - AFP


Tarik semula peraturan kuarantin, tiada sekatan kepada pesakit COVID-19 di Britain

LONDON, 21 Februari - Britain merancang untuk menarik semula peraturan kuarantin kepada golongan yang dijangkiti COVID-19 pada minggu ini, kata Perdana Menteri Boris Johnson.Britain bakal menjadi negara pertama di Eropah yang membenarkan individu dijangkiti COVID-19 melakukan aktiviti harian termasuk membeli-belah, menggunakan pengangkutan awam dan bekerja tanpa sebarang sekatan."COVID-19 tidak hilang serta-merta dan kita perlu belajar hidup dengan virus maut ini dan pada masa yang sama terus melindungi diri tanpa menjejaskan kebebasan," katanya.Setakat ini, penduduk di England perlu menjalani kuarantin sekurang-kurangnya lima hari sekiranya diarahkan oleh pihak berkuasa kesihatan dan kuarantin tanpa arahan jika positif COVID-19 atau mempunyai gejala.Kira-kira 85% penduduk Britain berusia 12 tahun ke atas sudah mempunyai vaksinasi lengkap dan dua per tiga daripada populasi sudah menerima suntikan dos penggalak.Britain merekodkan lebih 160,000 kematian dalam tempoh 28 hari dan menjadi negara Eropah kedua mencatatkan kes jangkitan tertinggi selepas Rusia.Kebanyakan ahli Parti Konservatif pimpinan Johnson menyifatkan sekatan COVID-19 adalah tidak perlu memandangkan program vaksinasi sudah berjalan secara meluas.Sebelum ini, Boris Johnson mengumumkan semua sekatan COVID-19 akan dihentikan menjelang bulan depan termasuk pemakaian pelitup muka dan penjarakan sosial.


Ukraine alu-alukan sidang kemuncak AS - Rusia demi keamanan di sempadan

BELGIUM, 21 Februari- Kementerian Luar Ukraine mengalu-alukan inisiatif Perancis untuk mengadakan sidang kemuncak antara Presiden Amerika Syarikat (AS), Joe Biden dengan Presiden Rusia, Vladimir Putin.Menurut kementerian itu, Kiev berharap usaha itu akan membuahkan hasil dengan Moscow menarik semula angkatan tenteranya di sempadan Ukraine. "Kami menyambut baik inisiatif itu. Kami percaya setiap usaha yang menyasarkan kepada penyelesaian diplomatik harus dicuba," kata Dmytro Kuleba menjelang pertemuan dengan rakan sejawatan Kesatuan Eropah (EU) di Brussels. "Kami berharap kedua-dua presiden akan mencapai kesepakatan dengan perjanjian, Rusia bersetuju menarik balik tenteranya dari Ukraine."

(Gambar dikeluarkan pada 21 Februari oleh pasukan bersenjata Ukraine di satu lokasi tidak didedahkan ketika latihan ketenteraan/AFP)

Dalam perkembangan berkaitan, Kremlin menyifatkan terlalu awal untuk menganjurkan sidang kemuncak antara pemimpin utama Rusia dan AS; reaksi kepada pengumuman Paris, kemungkinan satu pertemuan diadakan bagi meredakan ketegangan mengenai konflik Rusia - Ukraine."Adalah terlalu awal untuk bercakap mengenai sebarang rancangan secara spesifik menganjurkan sebarang jenis sidang kemuncak," kata jurucakap Kremlin Dmitry Peskov kepada pemberita, sambil menambah bahawa tiada "pelan konkrit" telah disediakan untuk mesyuarat tersebut. - AFP


Jet pejuang tentera Iran terhempas, 3 orang terbunuh

TEHRAN, 21 Februari- Sebuah jet pejuang tentera Iran dilaporkan terhempas di satu kawasan kediaman di barat laut bandar Tabriz, membunuh tiga orang termasuk dua anak kapal.

Televisyen tempatan melaporkan kejadian berlaku pada Isnin di barat laut bandar Tabriz.Ketua Bulan Sabit Merah tempatan berkata jet tersebut menghentam sebuah sekolah dan salah seorang mangsa yang terbunuh adalah penduduk di kawasan kejiranan itu.Pegawai tempatan, Mohammad-Bagher Honarvar memberitahu kepada stesen televisyen tempatan bahawa sekolah tersebut tidak dibuka ketika kejadian disebabkan sekatan COVID-19.Mohammad mengenal pasti pesawat tersebut sebagai jet pejuang F-5 dan menyatakan pesawat itu terhempas kira-kira jam 9.00 pagi waktu tempatan di kawasan kejiranan Tabriz tengah Monajem.Siasatan mengenainya sedang dijalankan, lapor stesen penyiaran negara itu.

(Jet Pejuang F-5 milik tentera Iran terhempas pada pagi Isnin 21 Februari 2022 berhampiran sebuah sekolah di barat laut Tabriz/FOTO-IRNA)

Agensi berita IRNA turut memuat naik futej di laman sesawang menunjukkan anggota bomba berusaha memadam kebakaran di lokasi nahas.Jet pejuang MiG dan Sukhoi Rusia berasal dari era Soviet dan beberapa buah pesawat buatan China antara aset dimiliki angkatan tentera Iran.Beberapa jet pejuang F-4 dan F-5 Amerika Syarikat sejak sebelum revolusi Islam 1979 juga antara sebahagian daripada aset armada udara Iran. -AFP


AS ada maklumat senarai 'individu untuk dibunuh' oleh Rusia - Amaran kepada PBB

WASHINGTON, 21 Februari- Amerika Syarikat (AS) memberi amaran kepada Pertubuhan Bangsa Bersatu (PBB) mengenai maklumat White House menyatakan Rusia mempunyai senarai warga Ukraine "untuk dibunuh atau dihantar ke kem" jika berlaku pencerobohan.Maklumat itu merujuk surat yang dihantar kepada Ketua Hak Asasi PBB yang diperoleh agensi berita AFP.Sejak minggu lalu, Washington telah memberi amaran tentang pencerobohan tentera Rusia yang didakwa sedang berkumpul di sempadan Ukraine."Amerika Syarikat 'amat prihatin' dan memberi amaran tentang kemungkinan 'pencabulan hak asasi manusia'," memetik kenyataan surat berkenaan."Washington mempunyai maklumat boleh dipercayai yang menunjukkan tentera Rusia ada menyenaraikan warga Ukraine yang dikenal pasti untuk dibunuh atau dihantar ke kem (penjara) berikutan pendudukan (pencerobohan) tentera," kata surat itu."Kami juga mempunyai maklumat boleh dipercayai bahawa tentera Rusia mungkin akan menggunakan tindakan kekerasan (boleh menyebabkan kematian) untuk menyuraikan protes aman atau menjalankan latihan aman terhadap penentangan orang awam," kata mesej tersebut yang ditujukan kepada Pesuruhjaya Tinggi PBB bagi Hak Asasi Manusia, Michelle Bachelet.

(20 Februari, protes dari Lincoln Memorial ke White House bantah ketegangan antara Rusia-Ukraine dan menuntut Presiden Joe Biden ambil pendirian lebih tegas/AFP)

Nota yang ditandatangani Duta AS ke PBB di Geneva, Bathsheba Nell Crocker mengingatkan bahawa pencerobohan Rusia ke atas Ukraine boleh menyebabkan tindakan salah guna seperti penculikan, penyeksaan serta penentangan politik, agama, etnik, minoriti dan pelbagai lagi.Sejak beberapa minggu lalu, Rusia telah menempatkan lebih 150,000 anggota tenteranya berhampiran sempadan Ukraine, jumlah anggaran oleh AS dan sekutu baratnya. Moscow menafikan dakwaan rancangan menyerang jirannya, namun ada menuntut jaminan bahawa Ukraine tidak akan menyertai Pertubuhan Perjanjian Atlantik Utara (NATO) dan pakatan Barat akan mengundurkan tentera dari Eropah Timur, tuntutan yang ditolak Barat. -AFP


Switzerland gantung penerbangan ke Ukraine bermula 21 hingga 28 Februari

ZURICH, 21 Februari- Syarikat Penerbangan Swiss (SWISS) menangguhkan sementara penerbangan antara Zurich dan Kiev bermula 21 hingga 28 Februari berikutan ketegangan di tenggara Ukraine, memetik wakil syarikat penerbangan itu, lapor Sputnik.Menurut jurucakap SWISS, keputusan itu dibuat bagi memastikan keselamatan penumpang dan anak kapal.Pihak SWISS sentiasa berhubung dengan pihak berkuasa Ukraine dan memantau rapat situasi di negara itu.Pada Sabtu, Jabatan Hal Ehwal Luar Persekutuan Switzerland (FDFA) menggesa warga Switzerland meninggalkan wilayah Donetsk dan Luhansk di tenggara Ukraine (Donbas).Menurut FDFA, Switzerland bersedia untuk menyokong dialog yang bertujuan untuk menyelesaikan konflik Ukraine secara aman.Jurucakap kementerian luar Switzerland, Pierre-Alain Eltschinger berkata pada Jumaat, Switzerland bersedia untuk menjadi tuan rumah mesyuarat antara Menteri Luar Rusia, Sergey Lavrov dan Setiausaha Negara Amerika Syarikat, Antony Blinken. -BERNAMA


Akibat salah sasar tujuh kanak-kanak maut dalam serangan udara

MARADI, 21 Februari - Tujuh kanak-kanak maut manakala lima lagi dilaporkan cedera di wilayah Maradi, Niger akibat kesilapan sasaran oleh tentera Nigeria yang melakukan serangan udara.Menurut Gabenor wilayah Maradi, Chaibou Aboubacar, sasaran awal pihak tentera adalah kepada kumpulan penyamun yang berada di sempadan negara berkenaan.Kesilapan tersebut mengakibatkan beberapa kawasan terlibat di kampung Nachade rosak teruk selain menimbulkan ketakutan dalam kalangan penduduk setempat.

Aboubacar berkata, kebanyakan kanak-kanak sedang bermain di kawasan berkenaan sebelum pesawat tentera meletupkan kawasan tersebut.Beliau percaya, pesawat tentera yang menyasarkan penyamun bersenjata telah terlepas sasaran sebelum mengenai kawasan penduduk di Nachade.


Pakar beri amaran angka harian COVID-19 di Thailand mungkin cecah 100,000 kes

BANGKOK, 21 Februari- Pakar virologi Thailand, Dr Yong Poovorawan memberi amaran bahawa kes COVID-19 harian boleh mencecah 100,000 berikutan subvarian BA.2 Omicron merebak dengan pantas.Data menunjukkan pada 5 hingga 11 Februari, 500 kes daripada 1,975 kes jangkitan Omicron atau 18.5% merupakan subvarian BA.2.Dr Yong, pakar virologi kanan Universiti Chulalongkorn berkata, secara purata 25,000 kes COVID-19 dilaporkan setiap hari termasuk mereka yang diuji positif menggunakan kit ujian antigen (ATK).Data itu menunjukkan kadar jangkitan sebanyak 10 kali ganda berbanding ketika empat gelombang sebelum ini.“Memandangkan Thailand kini berdepan gelombang kelima, saya berharap kadar jangkitan tidak meningkat kepada enam angka,” katanya menerusi hantaran di Facebook.Dalam tempoh 24 jam lepas, Thailand merekodkan 18,953 kes baharu COVID-19 dan 30 kematian menjadikan jumlah kumulatif terkini sebanyak 2,712,315 dan 22,624 korban.Beliau berkata, subvarian BA.2 Omicron terus menular dengan purata 15,000 kes dilaporkan di Singapura manakala kes harian baharu di Korea Selatan melebihi 100,000 buat pertama kali pada 18 Februari.“Thailand mungkin menerima nasib yang sama. Pada masa ini, wabak COVID-19 berada pada trend peningkatan Asia. Ia akan mencapai kemuncak sebelum kembali stabil dan bilangan kes baharu perlahan-lahan menurun seperti di Eropah dan Amerika Syarikat,” katanya.Dr Yong menggesa orang ramai yang positif COVID-19 kuarantin kendiri di rumah atau elak berada di kawasan awam bagi membendung penularan virus itu. -BERNAMA


Rusia - Belarus lanjut latihan ketenteraan bimbang perkembangan di sempadan Ukraine

MOSCOW, 21 Februari- Rusia dan Belarus akan melanjutkan latihan ketenteraan bersama yang sepatutnya berakhir semalam.Menteri Pertahanan Belarus, Victor Khrenin berkata langkah itu dibuat apabila kelihatan pada imej satelit yang menunjukkan penempatan baharu aktiviti ketenteraan berhampiran sempadan Ukraine.Imej satelit dikeluarkan, Maxar Technologies berpusat di Amerika Syarikat (AS) melaporkan beberapa penempatan baharu unit tentera dikenal pasti seperti di kawasan hutan, ladang dan kawasan perindustrian yang terletak sekurang-kurangnya 15 kilometer (9 batu) dari sempadan Ukraine."Baru-baru ini, kebanyakan penempatan unit ketenteraan dilihat berada berhampiran garison atau pangkalan tentera dan kawasan latihan sedia ada,' kata syarikat milik AS itu melalui kenyataan.

Sebelum ini, Rusia dan Belarus mengadakan latihan ketenteraan bersama digelar 'Union Resolve 22' bermula 10 Februari sehingga 20 Februari yang memfokuskan latihan untuk menangkis serangan di kawasan sempadan di selatan negara berkenaan. -Reuters


Suntikan vaksin mRNA keempat kepada individu berimunisasi lemah

ITALI, 21 Februari - Itali mengesyorkan kepada individu yang mempunyai sistem imun yang teruk untuk menerima suntikan vaksin mRNA keempat.Ia dalam usaha menentang jangkitan COVID-19.Menurut Kementerian Kesihatan, pengambilan vaksin keempat itu perlu dilaksanakan sekurang-kurangnya empat bulan selepas menerima dos penggalak.Keputusan itu dibuat berdasarkan situasi jangkitan yang masih tinggi dalam negara.Selain, keberkesanan yang ditunjukkan suntikan penggalak dalam mencegah kematian berkaitan COVID-19.Itali setakat ini sudah melaporkan 12.4 juta kes COVID-19. - REUTERS


Kapasiti ujian COVID-19 di Hong Kong ditingkatkan

HONG KONG, 21 Februari - Pihak berkuasa Wilayah Pentadbiran Khas China Hong Kong (HKSAR) sedang meningkatkan kapasiti ujian COVID-19 untuk memerangi gelombang kelima jangkitan wabak tersebut.Pasukan kedua pakar dan pekerja kesihatan China tiba di Hong Kong Sabtu lalu bagi tujuan bekerjasama dalam memerangi wabak maut itu.Pasukan itu terdiri daripada 114 ahli termasuk pakar perubatan penjagaan kritikal, kakitangan pentadbiran dan pekerja pensampelan.Ketua Eksekutif Hong Kong Carrie Lam berkata, kepakaran pasukan itu memerangi wabak di China mampu membantu Hong Kong mendepani gelombang jangkitan. HKSAR telah memperoleh lebih 100 juta kit ujian antigen pantas (RAT) dan akan diedarkan kepada kumpulan keutamaan serta penduduk tempatan di kawasan berisiko tinggi. - REUTERS


Pintu sempadan antarabangsa Australia di buka sepenuhnya

SYDNEY, 21 Februari - Australia telah membuka sepenuhnya sempadan antarabangsanya kepada pengembara yang telah lengkap vaksinasi.Lebih 50 penerbangan antarabangsa akan tiba ke negara berkenaan sepanjang hari termasuk 27 penerbangan mendarat di Sydney.Menteri pelancongan Dan Tehan berkata, industri pelancongan merupakan salah satu industri terbesar Australia dan menggaji hampir 5 peratus tenaga kerja negara berkenaan. Tetapi sektor itu lumpuh selepas negara tersebut menutup sempadannya pada Mac 2020." Ia merupakan satu pesta di sini, bermain muzik, orang ramai senyum gembira. Mereka akan menari tidak lama lagi. Itu saya pasti," kata Dan Tehan di sini. - REUTERS


UNHCR gesa sokongan warga dunia terhadap pelarian Rohingya

DHAKA, 21 Februari- Suruhanjaya Tinggi Pertubuhan Bangsa-Bangsa Bersatu untuk Pelarian (UNHCR) menggesa sokongan berterusan antarabangsa terhadap pelarian Rohingya dan negara tuan rumah Bangladesh.Pada Ogos 2017, hampir 750,000 Muslim Rohingya melarikan diri daripada kekejaman pihak tentera di Rakhine, Myanmar, menjadikan jumlah keseluruhan pelarian di Cox’s Bazar mencecah 1.2 juta orang.Sebelum ini, Timbalan Pesuruhjaya Tinggi UNHCR Kelly T. Clements dan Pengarah UNHCR untuk Asia dan Pasifik Indrika Ratwatte melawat Bangladesh pada 13 hingga 18 Feb, termasuk ke kem pelarian di Cox's Bazar dan Pulau Bhasan Char.Hasil lawatan itu mendapati terdapatnya keperluan mendesak dan lebih komprehensif berkaitan bantuan kemanusiaan. Ia termasuk penyelesaian alternatif seperti penempatan semula ke negara ketiga untuk golongan paling terjejas dengan perlindungan khusus, serta peluang pekerjaan dan pendidikan.Clements turut mengulangi komitmen UNHCR bagi kepulangan secara sukarela dan penyelesaian lain. -AFP


Saifuddin saran Menteri Luar Kemboja selesaikan krisis dengan Myanmar

KUANTAN, 21 Februari- Kerajaan Malaysia menyarankan Menteri Luar Kemboja, Prak Sokhonn sebagai Pengerusi ASEAN berjumpa wakil Myanmar bagi mencari penyelesaian secara aman di negara itu susulan krisis politik dan kemanusiaan yang dihadapi ketika ini.  Saranan itu dibuat susulan perancangan Prak Sokhonn untuk melawat Myanmar Mac ini untuk bertemu junta Myanmar. Menteri Luar, Datuk Seri Saifuddin Abdullah berkata, perkara tersebut telah dibangkitkan ketika menghadiri sesi Pemukiman Menteri Luar ASEAN di ibu kota Kemboja, Phnom Penh, Khamis lalu.  "Saya menyarankan agar Prak Sokhonn untuk bertemu dengan Majlis Perundingan Perpaduan Negara (NUCC) yang terdiri daripada Kerajaan Perpaduan Nasional (NUG), Ahli Parlimen yang dipilih, Parti Politik, Kumpulan Perwakilan Negeri Sementara, Masyarakat Sivil dan Bukan-Kumpulan Bantahan ganas, dan Kumpulan Bersenjata, "Saya turut mencadangkan Prak Sokhonn untuk memberi perhatian kepada hasil resolusi Perhimpunan Rakyat Myanmar yang telah bersidang pada 27-29 januari lalu," jelasnya kepada pemberita di Kuantan, Pahang, pada Ahad. Jelas beliau lagi, saranan itu dibuat mengikut Konsensus 5 Perkara ASEAN (5PC) mengenai Myanmar iaitu menamatkan keganasan, mengadakan perbincangan yang membina di kalangan semua pihak berkepentingan; ASEAN menyediakan bantuan kepada Myanmar, Duta Khas ASEAN dilantik untuk mengendalikan rundingan, dan utusan dibenarkan melawat negara itu.


Australia catat peningkatan kes COVID-19

CANBERRA, 21 Februari- Australia melaporkan lebih 15,000 kes baharu dan 33 kematian akibat COVID-19 pada semalam, sehari sebelum sempadan negara dibuka kepada pelancong lengkap divaksin.

Australia akan melonggarkan sekatan di sempadan mulai hari ini, dengan membenarkan pelancong antarabangsa memasuki negara itu buat pertama kali sejak Mac 2020.Lebih 50 penerbangan antarabangsa dijangka mendarat di Australia dalam tempoh 24 jam selepas sempadan dibuka.Sebelum pandemik melanda, sektor pelancongan dengan 650 ribu pekerja telah menyumbang kira-kira 60 bilion dolar Australia setahun kepada ekonomi negara.Industri itu terjejas teruk akibat wabak, dan jumlah pengunjung antarabangsa menurun sebanyak 99 peratus.Pelancong antarabangsa perlu membuktikan mereka telah lengkap vaksinasi COVID-19 atau mempunyai pengecualian perubatan yang sah.Perdana Menteri Scott Morrison pada Ahad berkata jumlah ketibaan akan meningkat hasil daripada kempen pengiklanan Pelancongan Australia berjumlah A$40 juta AUD (US$28.7 juta). -BERNAMA


Kebakaran di Filipina korbankan lima individu

MANILA, 21 Februari- Lima maut dan enam lagi cedera dalam dua kebakaran berasingan di Metro Manila pagi tadi, menurut anggota bomba Filipina.Biro Perlindungan Kebakaran berkata, empat maut dan lima lagi cedera dalam kebakaran berkenaann.Insiden itu tercetus daripada kebakaran yang berlaku pada jam 9.48 pagi waktu tempatan di daerah padat di Bandar Manila, lapor Xinhua.Anggota bomba berjaya memadam kebakaran 45 minit kemudian.Sementara itu, kebakaran di pasar basah Bandaraya Makati sekitar 4 pagi turut mengorbankan seorang wanita berusia 76 tahun. -BERNAMA


Protes di Nepal bantah projek baiyaan Amerika Syarikat

KATHMANDU, 21 Februari- Polis Nepal melepaskan gas pemedih mata dan meriam air bagi menyuraikan penunjuk perasaan membantah program infrastruktur dibiayai Amerika Syarikat (AS).Menurut saksi, segelintir penunjuk perasaan cedera dalam pertempuran susulan protes terhadap program infrastruktur yang dijadual dibentangkan di Parlimen untuk ratifikasi, semalam.Millennium Challenge Corporation (MCC), sebuah agensi bantuan kerajaan AS, pada 2017 bersetuju untuk menyediakan geran AS$500 juta (RM2.1 bilion) bagi membiayai kabel elektrik sepanjang 300 kilometer dan projek pembaikan jalan di Nepal.Pegawai kerajaan berkata, geran itu tidak perlu dibayar semula dan datang tanpa syarat khusus.Bagaimanapun, kumpulan yang membantah mendakwa perjanjian itu akan menjejaskan undang-undang dan kedaulatan Nepal.Ini berikutan penggubal undang-undang tidak akan mempunyai kuasa pengawasan yang cukup terhadap lembaga pengarah projek infrastruktur itu.Parti politik utama termasuk ahli gabungan pemerintah berbeza pendapat sama ada mahu menerima atau menolak wang geran berkenaan.Kedutaan AS di Nepal menyifatkan geran MCC itu sebagai hadiah daripada rakyat AS yang melibatkan kerjasama antara dua negara bagi menyediakan peluang pekerjaan dan keperluan infrastruktur di Nepal, selain meningkatkan taraf hidup rakyat. -REUTERS


Latihan ketenteraan Rusia di Belarus diteruskan

MOSCOW, 21 Februari- Belarus meneruskan latihan bersama Russia dan tenteranya berikutan ketegangan terhadap Ukraine yang dijangka akan berakhir hujung minggu ini."Presiden Belarus dan Russia memutuskan untuk meneruskan pemeriksaan ke atas kesiapsiagaan pasukan Negara Kesatuan," kata menteri pertahanan Belarus, Victor Khrenin, dalam satu kenyataan.Jelasnya, keputusan itu diambil berikutan peningkatan aktiviti ketenteraan di sepanjang sempadan Belarus dan Russia selain 'peningkatan ketegangan' di timur Ukraine.Latihan di Belarus yang sepatutnya berakhir semalam, memburukkan lagi ketegangan antara Moscow dan ibu negara Barat berhubung kebimbangan serangan Russia ke atas Ukraine.Washington sebelum ini, berkata Kremlin telah menghantar kira-kira 30,000 tentera bagi menjalani latihan merentasi negara bekas Soviet, Belarus, termasuk di sempadan utara Ukraine.Kementerian Pertahanan Belarus, berkata peringkat latihan berskala besar kelak akan meneruskan matlamat untuk memastikan tindak balas tentera yang mencukupi terhadap sebarang ancaman luar.

Bagaimanapun pihaknya tidak menyatakan secara khusus sebarang tarikh akhir untuk menamatkan latihan berkenaan.-AFP


Ratu Elizabeth positif COVID-19, hanya alami simptom ringan

LONDON, 20 Februari- Pemerintah Britain, Ratu Elizabeth II disahkan positif Covid-19 pada Ahad, namun baginda hanya mengalami simptom ringan.Susulan itu, pembantunya mengesahkan baginda berhasrat untuk meneruskan tugas biasa di kediamannya di Istana Windsor pada minggu akan datang.Pengumuman itu dibuat selepas putera sulung baginda, Putera Charles didiagnos positif Covid-19 pada 10 Februari lalu, dua hari selepas bertemu bondanya di Windsor yang menyambut jubli platinum yang menyaksikan baginda menduduki takhta paling lama di Britain pada awal bulan lalu."Istana Buckingham mengesahkan keadaan kesihatan Ratu Elizabeth II. Baginda akan terus diberikan rawatan perubatan dan mengikut kesemua garis panduan yang bersesuaian," ujar jurucakap istana berkenaan.Sebelum ini, pihak istana pernah memaklumkan Ratu Elizabeth II, 95, sudah menerima dos lengkap vaksin Covid-19.Difahamkan, beberapa kes jangkitan Covid-19 melibatkan kakitangan di Istana Windsor turut dilaporkan. -AFP


FDA tangguh vaksin Pfizer untuk kanak-kanak bawah 5 tahun, kaji keberkesanan terhadap Omicron

WASHINGTON, 20 Februari- Pengawal selia kesihatan Amerika Syarikat (AS) menangguhkan semakan penggunaan vaksin COVID-19 Pfizer untuk kanak-kanak di bawah umur lima tahun berikutan data yang tersedia tidak mencukupi.Minggu lalu, Pentadbiran Makanan dan Dadah AS (FDA) berkata ia memerlukan lebih banyak data mengenai vaksin itu, sekali gus menangguhkan keputusan badan itu untuk menggunakan vaksin berkenaan kepada kanak-kanak berumur enam bulan hingga empat tahun selama sekurang-kurangnya dua bulan.Memandangkan regimen dua dosnya tidak berfungsi dengan baik terhadap varian Omicron, lapor Wall Street Journal, FDA telah menggesa Pfizer untuk memohon kebenaran dos vaksin sebelum membuat kesimpulan sama ada kanak-kanak dalam lingkungan umur berkenaan memerlukan dua atau tiga suntikan.Tinjauan awal pada data menunjukkan vaksin itu berkesan terhadap varian Delta ketika ia adalah strain yang dominan, tetapi beberapa kanak-kanak yang divaksinasi menghidap COVID-19 selepas Omicron muncul, kata laporan itu, memetik sumber FDA.Bagaimanapun, memandangkan keseluruhan kes COVID-19 adalah rendah, bilangan kes Omicron yang kecil menjadikan vaksin itu kelihatan kurang berkesan dalam analisis statistik awal, tambah laporan itu.Pfizer dan BioNTech menyerahkan data dua dos pertama regimen tiga dos yang dirancang awal bulan ini atas permintaan FDA. Pfizer tidak mendedahkan data keberkesanan.Penyerahan itu mengejutkan kerana pada Disember, syarikat itu berkata keputusan percubaan awal bagi dua dos vaksin tidak mencapai jangkaan, dan percubaan klinikal dipinda untuk menguji versi tiga dos. Kerajaan Amerika sebelum ini merancang untuk melancarkan vaksinasi untuk 18 juta kanak-kanak bawah 5 tahun pada 21 Februari ini.-REUTERS


White House ulangi amaran, Rusia akan serang Ukraine pada bila-bila masa

WASHINGTON, 20 Februari- Rusia akan melancarkan serangan ke atas Ukraine pada “bila-bila masa”; peringatan semula White House pada Sabtu ketika ahli politik barat mengadakan pertemuan di Munich bagi membincangkan krisis tersebut.

Setiausaha Akhbar Amerika Syarikat (AS), Jen Psaki berkata Presiden Joe Biden dijadual mengadakan Mesyuarat Majlis Keselamatan Negara luar biasa mengenai krisis Rusia – Ukraine itu.

Jumaat lalu, Biden ada menyatakan keyakinannya bahawa Moscow telah merancang untuk menyerang jiran bekas Soviet dalam beberapa hari lagi.

Jelas Psaki, Biden telah diberi taklimat mengenai mesyuarat Persidangan Keselamatan Munich yang menyaksikan kehadiran wakil-wakil barat termasuk Timbalan Presiden AS, Kamala Harris bagi membincangkan pertikaian yang semakin memuncak.

“Pasukan keselamatan negara mengingatkan bahawa Rusia akan melancarkan serangan terhadap Ukraine pada bila-bila masa,” tambahnya.

Para pegawai Barat di Munich terus membangkitkan kembimbangan tentang niat Rusia terhadap Ukraine meskipun Presiden Ukraine, Volodymyr Zelensky menolak dakwaan ‘mengerikan’ Washington itu merujuk pencerobohan Rusia terhadap Ukraine dengan mengatakan "kami tidak fikir kami perlu panik."

Kremlin bertegas bahawa mereka tidak ada rancangan untuk melakukan serangan itu meskipun Moscow telah melakukan sedikit tindakan untuk mengurangkan ketegangan manakala media tempatan menuduh Kiev merancang serangan di kawasan yang dikuasai pemberontak pro-Rusia di timur Ukraine iaitu Donetsk dan Luhansk.

(Gambar fail Jurucakap Jabatan Negara AS, Ned Price/AFP)

AS dan Kesatuan Eropah (EU) menyatakan, mereka yakin Moscow sedang mencipta alasan untuk menyerang Ukraine dengan memalsukan insiden ganas di lapangan seterusnya meminta proksinya mengeluarkan maklumat palsu.

Jurucakap Jabatan Negara AS, Ned Price pada Sabtu memberi amaran, “kami mendapati lebih banyak bukti maklumat palsu Rusia digunakan sebagai alasan yang memungkinkan serangan Rusia terhadap Ukraine.

“Penduduk Donetsk melaporkan keadaan tenang walupun Rusia mendakwa ada insiden bom kereta.”

Semalam, EU juga memberi amaran bahawa mereka mendapati berlaku peningkatan ‘manipulasi’ maklumat palsu untuk menyokong campur tangan ketenteraan.

Amaran itu dikeluarkan selepas media Rusia menyiarkan laporan yang tidak dapat disahkan mengenai tindakan ganas di Timur Ukraine. -AFP


Polis Kanada tahan puluhan penunjuk perasaan

OTTAWA, 20 Februari- Polis Kanada menggunakan semburan lada, melempar bom tangan dan menahan puluhan penunjuk perasaan yang berhimpun di jalan berhadapan Parlimen bagi menyuarakan bantahan berhubung sekatan COVID-19.Ketua Polis Interim Ottawa, Steve Bell, memaklumkan seramai 170 individu ditahan dalam masa dua hari.Polis turut menyuraikan penunjuk perasaan yang berhimpun di depan Parlimen, Pejabat Perdana Menteri dan Bank Kanada."Pegawai di lapangan telah menunjukkan kesabaran dan profesionalisme. Mereka terlatih dan berpengalaman dan mereka memerlukan semua kepakaran itu untuk membawa hasil yang kita lihat. Pada setiap langkah, mereka menghadapi rintangan yang bertubi-tubi dan penolakan."Pada satu ketika, suar dinyalakan oleh penunjuk perasaan. Pegawai menggunakan bahan perengsa kimia, juga dikenali sebagai semburan lada, untuk menyuraikan penunjuk perasaan yang menyalahi undang-undang yang menentang arahan polis," katanya.Kakitangan di bandar itu kini sedang giat melaksanakan kerja pembersihan dan menunda kenderaan yang masih berada di situ.Polis menggunakan pembesar suara bagi menyuraikan penunjuk perasaan dan memberi amaran, mereka akan ditahan jika enggan beredar.Pada hari kedua, polis turut menggesa penunjuk perasaan untuk membawa keluar kanak-kanak daripada kawasan berkenaan.Penganjur protes yang dikenali dengan nama 'Konvoi Kebebasan' berkata, mereka meminta beberapa lori berundur dengan banyak kenderaan jenis itu keluar dari pusat bandar semalam.Menurut polis, sebanyak 38 kenderaan ditunda dalam insiden berkenaan.Polis turut berkata, mereka tidak menggunakan gas pemedih mata, dengan penunjuk perasaan turut membaling bom asap ketika demonstrasi berlangsung.Tunjuk perasaan itu pada mulanya berlaku sebagai bantahan bagi memaksa kerajaan parti Liberal pimpinan Perdana Menteri, Justin Trudeau, untuk memansuhkan mandat vaksin terhadap pemandu lori rentas sempadan.Bagaimanapun, ia bertukar menjadi tunjuk perasaan terhadap kerajaan dan Perdana Menteri.Untuk rekod, demonstrasi berkenaan telah berlanjutan selama lebih tiga minggu dengan puluhan pemandu trak menyertainya dan menghalang laluan pusat dekat bandar itu. - REUTERS


Tindakan China pancar laser ke pesawat tentera Australia satu ‘ugutan’ – PM Australia

SYDNEY, 20 Februari- Perdana Menteri Australia menuduh China melakukan ‘ugutan’ terhadap negaranya apabila sebuah kapal tentera laut China memancarkan laser ke sebuah pesawat angkatan pertahanan negara itu.

Menurut kenyataan Kementerian Pertahanan, kapal tersebut antara dua buah kapal tentera laut China yang belayar di perairan luar pantai Australia dan Canberra menyifatkan tindakan itu boleh membahayakan nyawa.

"Saya merasakan ia adalah tindakan ugutan (menakut-nakutkan)," kata Perdana Menteri, Scott Morrison yang disifatkan “tindakan tidak wajar tanpa provokasi daripada pihak Australia”.

Menteri Pertahanan Australia, Peter Dutton turut menyuarakan kebimbangan dan berkata “tindakan yang sangat agresif.”

“Saya merasakan kerajaan China berharap tidak ada sesiapa akan bercakap mengenai tindakan ‘buli’ secara agresif itu, kata Dutton kepada Sky News pada Ahad.

(Kapal China Luyang (PLA-N) meninggalkan selat Tores selepas pesawat Tentera Udara Diraja Australia P-8A Poseidon mengesan laser dipancarkan ke arah pesawat dari Kapal Tentera Laut China (PLA-N)/AFP)

Menurut Kementerian Pertahanan, kapal China itu sedang belayar ke timur melalui Laut Arafura, di utara Australia.

Setakat ini, kerajaan China belum memberi sebarang reaksi atas dakwaan Australia itu.

Pada 2019, China dituduh melakukan perkara sama menggunakan laser gred tentera terhadap helikopter tentera udara Australia ketika melalui Laut China Selatan. -AFP


Dua cedera, helikopter terhempas di lautan Florida

MIAMI, 20 Februari- Dua orang dimasukkan ke hospital semalam selepas helikopter yang mereka naiki terhempas di luar pantai di negeri Florida Amerika Syarikat (AS).Polis Miami Beach berkata di Twitter, mereka menerima panggilan mengenai nahas itu pada 1:10 petang (waktu tempatan)."Polis dan @MiamiBeachFire bergegas ke tempat kejadian bersama beberapa agensi rakan kongsi," kata ciapan itu.Pentadbiran Penerbangan Persekutuan (FAA) juga telah bertindak balas terhadap nahas itu."Terdapat tiga penumpang di dalam helikopter. Dua telah dihantar ke hospital," kata polis, sambil menambah kedua-duanya berada dalam 'keadaan stabil'.Video yang disiarkan bersama ciapan itu menunjukkan sebuah helikopter jatuh ke Lautan Atlantik, tidak jauh dari orang ramai berenang atau berjemur di pantai yang sesak itu.Bekas Inspektor Jeneral Jabatan Pengangkutan AS, Mary Schiavo,berkata di CNN bahawa video itu menunjukkan helikopter itu kelihatan kehilangan kuasa enjin."Terdapat dua perkara penting yang berfungsi di sini," katanya. "Satu, juruterbang telah dilatih... dan dua, dapat mengekalkan beberapa kawalan ke atas pesawat kerana nampaknya sebaik sahaja anda kehilangan enjin anda, anda tidak mempunyai tempat untuk pergi tetapi diharapkan trajektori terkawal."Dia berkata bahawa menonton video itu, nampaknya juruterbang dapat mengelak daripada pengunjung pantai walaupun ketika helikopter itu jatuh.FAA memberitahu CNN dalam satu kenyataan bahawa helikopter itu terhempas dalam 'keadaan yang tidak diketahui'.Pihak berkuasa penerbangan berkata, ia akan menyiasat kemalangan itu bersama-sama dengan Lembaga Keselamatan Pengangkutan Kebangsaan. -AFP


'Kemungkinan tumpahan' dari feri terbakar

ROM, ITALI, 20 Februari- Pengawal pantai Itali telah mengesan 'kemungkinan tumpahan' dari feri yang masih terbakar di luar pantai Corfu, kata Kementerian Alam Sekitar semalam.Menurutnya, Euroferry Olympia yang berbendera Itali membawa kira-kira 800 meter padu bahan api dan 23 tan 'barangan berbahaya yang menghakis'.Sekurang-kurangnya 12 orang masih hilang dari feri itu, yang terbakar semalaman pada Khamis hingga Jumaat ketika dalam perjalanan dari Greece ke Itali.'Kemungkinan tumpahan telah disedari' selepas penerbangan oleh pesawat pengawal pantai, kata kementerian yang menukar namanya kepada kementerian peralihan ekologi tahun lalu sekali gus memperluas bidang kuasanya.Sebuah kapal pengawal pantai Itali telah berada di lokasi yang dilengkapi dengan peranti antipencemaran, tambahnya.Feri itu secara rasmi membawa 290 orang, kata pemilik kapal itu, Grimaldi Lines.Punca kebakaran masih belum diketahui. - AFP


Taufan Eunice: Belgium keluar amaran angin kencang 130 km/j

BELGIUM, 20 Februari - Institut Meteorologi Belgium mengeluarkan amaran ribut berstatus jingga sebagai persiapan menghadapi taufan Eunice.

Ombak besar dilihat menghempas pesisiran pantai di Blankenberge manakala orang ramai bergelut melawan angin kuat ketika berjalan di sekitar ibu negara Brussels yang menjadi pusat penempatan Suruhanjaya Eropah dan NATO.

Institut Meteorologi Belgium meramalkan angin kencang sekuat 130 kilometer sejam melanda kawasan utara pantai negara itu.

Taufan Eunice yang turut melanda beberapa negara di Eropah Utara termasuk Britain, Ireland dan Belanda, telah menjejaskan sistem pengangkutan di Belgium.

Taufan berkenaan berpunca daripada ribut yang berlaku di Lautan Atlantik sejak Jumaat lalu dan telah meragut sekurang-kurangnya satu nyawa.


12 penumpang hilang dalam kebakaran feri di Greece

CORFU, 19 Februari- 12 penumpang feri masih hilang, manakala dua lagi terperangkap selepas feri terbakar semalaman di Laut Ionia, kata pegawai Greece, ketika kumpulan kru kecemasan bertungkus lumus memadamkan kebakaran dan mencari mangsa yang terselamat sebelum hari semakin gelap.Menurut pengawal pantai Greece, kumpulan penyelam turut dikerah bagi memperluaskan pencarian mangsa yang hilang selepas 278 orang diselamatkan dan dibawa ke Pulau Corfu berikutan kebakaran di Euroferry Olympia dalam perjalanan dari Greece ke Itali.Api masih marak pada petang Jumaat, beberapa jam selepas kebakaran itu berlaku di Pulau Ereikousa antara Greece dan Albania.Pihak berkuasa berkata, punca sebenar kejadian masih belum dikenal pasti.Menurut stesen televisyen kerajaan, ERT, 10 mangsa yang diselamatkan dibawa ke hospital dan mereka mengalami kesukaran bernafas dan hanya cedera ringan.Bagaimanapun, masih ada beberapa orang mangsa yang tidak dapat dikesan dengan sembilan daripadanya dari Bulgaria."Operasi untuk mengesan 12 penumpang yang hilang sedang dijalankan," kata pengawal pantai Greece dalam satu kenyataan.Pasukan penyelamat khas Greece berjaya naik ke kapal itu lebih 12 jam selepas kebakaran berlaku.Menurut pemilik feri Grimaldi Lines, lima penumpang yang hilang telah 'dikesan di atas kapal' dan usaha memindahkan mangsa sedang dijalankan.Bagaimanapun, menurut pengawal pantai Greece, pihaknya menyedari hanya dua penumpang di atas kapal, yang dikenal pasti oleh syarikat pengangkutan Bulgaria sebagai pemandu trak Bulgaria dan Turki.Kedua-dua penumpang itu dikatakan cuba menuju ke geladak feri.Grimaldi Lines berkata, kapal itu membawa 239 penumpang, 51 anak kapal, selain 153 trak dan treler serta 32 kenderaan penumpang.Visual yang dipaparkan di televisyen menunjukkan api marak di atas kapal itu menyebabkan kepulan asap hitam menyelubungi ruang udara."Kapal itu terbakar dari hujung ke hujung. "Terdapat sejumlah besar asap dan jarak penglihatan adalah buruk. Kami tidak melihat sebarang pergerakan di geladak, hanya api," kata penyelamat Corfu Yiorgos Glikofridis kepada ERT dari sebuah kapal berhampiran feri.Kementerian Luar Bulgaria berkata, terdapat 127 warganya dalam senarai penumpang, termasuk 37 orang pemandu trak.Menurut stesen televisyen NTV, 24 orang mangsa berasal dari Turki, manakala ERT melaporkan seramai 21 rakyat Greece yang berada dalam kapal berkenaan. - AFPSementara itu, pencarian diteruskan dengan pasukan penyelamat menjalankan misi berterusan sehingga awal pagi pada hari Sabtu di Laut Ionia di sini."Semalaman, kapal peronda menyisir kawasan di luar pulau percutian dengan harapan untuk mencari mangsa yang terselamat," kata pengawal pantai Greece. -AFP